Samo dva dana nakon što je norvešku platformu za održiva poslovna rešenja pod nazivom The Explorer u Berlinu lično lansirao norveški princ Hakon, ovaj servis predstavljen je i na konferenciji Shift u okviru Mikser Festivala, u beogradskom Muzeju nauke i tehnike.\nNa predavanju “Pozicioniranje Norveške kao lidera održivog razvoja”, predstavnica Scandinavian Design Grupe, koja posluje u okviru I&F Grupe, An Mari Brejdi (Anne Marie Brady) objasnila je proces kreiranja platforme The Explorer i ukazala da ključ uspeha leži u činjenici da održivi razvoj danas može biti i te kako profitabilan: „Održivost je, trenutno, teška. Komplikovana je. Kao kompanija morate da shvatite da ne možete sve sami da uradite, ali i da priznate sebi da možete dosta toga da uradite. Važnost održivog razvoja leži u odgovornosti koju imamo već godinama, a tek sada dolazimo do prilike da od te odgovornosti profitiramo – ovo je prilika za poslovanje u kojem male kompanije mogu značajno da povećaju učešće i prisustvo na tržištu tako što će se fokusirati na održiva rešenja. Velike kompanije, sa druge strane, moraju da se fokusiraju na takva rešenja kako bi se suočile sa konkurencijom i ostale relevantne na tržištu. To su dve strane ove naše priče koje se primenjuju na nacionalnom nivou, u Norveškoj, ali i na internacionalnoj sceni.“\nNorveška je globalni pionir održivosti. Norveške kompanije i brendovi odavno su na svoje poslovanje primenili principe održivog razvoja, što je mnogima značajno otežalo borbu za poziciju na tržištu, a dizajn i brendiranje su važni alati za obezbeđivanje premijum pozicija i treba ih staviti u strateški kontekst. U tom smislu, održivi dizajn pomaže u stvaranju brendova i dizajna sa svrhom, i sam proces dizajniranja fokusiran je na održivost u kompanijama i društvu.\nRazgovarajući o platformi sa prisutnima na predavanju, Brejdi je poseban akcenat stavila na potencijal zemalja sa malim brojem stanovnika, kao što je sama Norveška. Srbiji je preporučila da, pored saradnje sa kraljevinom, i sama istraži mogućnosti koje The Explorer nudi: „Explorer je nastao iz norveške inicijative kako bi se promovisala norveška rešenja. Države sa malim brojem stanovnika su idealne sredine za brze promene, i Srbija može biti jedna od njih. Ovo je mala zemlja u kojoj se svašta može desiti ukoliko sarađujete, stvorite jedinstven cilj i razmenjujete svoja znanja. Konkurencija će tu uvek postojati, ali modeli saradnje funkcionišu sa zajedničkim, najvažnijim ciljem – održivim razvojem.“\nRazmena iskustava na ovom polju za cilj ima edukaciju o održivom razvoju na nivou čitave zajednice. O ovome se prethodnih dana posebno razgovaralo na Mikser festivalu, a tim povodom potpredsednica I&F Grupe Vanda Kučera je izjavila: „Principi održivog razvoja utkani su u strategiju našeg poslovanja kao i svega što ćemo ubuduće raditi. Poslovanje naših agencija u Skandinaviji, njihov odgovoran odnos prema okruženju, za nas je predstavljalo inspiraciju da isto uradimo i ovde. Usvojili smo to kao poslovni model koji će doprineti razvoju kompanije, pojedinca, kao i zajednice u kojoj delujemo. Današnje vreme nas podstiče da menjamo svest, u pravcu ne samo da vodimo računa kako i šta radimo, već i kakav uticaj će to imati na okruženje. Teme koje se tiču održivog razvoja postale su važne potrošačima koji su sve osvešćeniji po ovom pitanju i u skladu sa tim donose i svoje odluke.“\nKrajnji cilj platforme The Explorer, što je bio i zaključak prezentacije, jeste da se sa brojnih reči pređe na dela, i da se „našoj deci konačno pruži nada u bolju budućnost“.\nPrethodni članak Nagrađena knjiga „Kako su reklame promenile filmski jezik“ Sledeći članak Reklamondo 2019 - Kreativni događaj usred srede


Policija intervenisla na Vevčanskom karnevalu u Severnoj Makedoniji - Svet - Dnevni list Danas\nPočetna » Svet » Policija intervenisla na Vevčanskom karnevalu u Severnoj Makedoniji\nPolicija intervenisla na Vevčanskom karnevalu u Severnoj Makedoniji\nMakedonska policija je danas rasturila karneval u Vevčanima zbog nepoštvanja mera zaštite od KOVIDA-19.\n0Piše: Beta 13. januara 2021. 21.14 Izmenjeno: 21.56\nVenčanski karneval Foto: Beta/AP\nStotinak policajaca koji su došli u nekoliko „marica“ upalo je u defile maskenbala kada se masa učesnika „zgusnula“, po snimcima na društvenim mrežama, došlo je do koškanja i guranja, uz uvrede i psovke na račun policajaca.\nKako su preneli mediji, privedeno je više učesnika tradicionalnog Vevčanskog karnevala, među kojima i predsednik lokalne organizacije opozicone partije VMRO DPMNE, koji je kasnije preko Fejsbuka optužio policiju za „brutalnost“.\nPortparol policije u Ohridu, Stefan Dimoski, rekao je da su policajci intervenisali u Vevčanima „zbog nepoštovanja mera i propisa za sprečavanje širenja korona virusa, odnosno zabrane okupljanja više od četiti osobe“.\n„I pored dogovora na tri sastanka sa osobama angažovanim na priređivanju te manifestacije, danas se velika grupa okupila u Vevčanima bez poštovanja mera i uz nedozvoljeno grupisanje, zbog čega je policija morala da interveniše“, rekao je Dimoski.\nVevčanski karneval se skoro 15 vekova održava svakog 13. januara, na dan Svetog Vasilija, a ove godine su dva lokalna „vasiličarska“ društva i Opština Vevčani odustali od organizacije zvanične karnevalske povorke i zabavnog programa.\nepidemiološke mere, Korona virus, Policija, Republika Severna Makedonija, Vevčanski karnevalSkoplje\nPotraga za osobom koja je zapalila bugarsku zastavu na Vevčanskom karnevalu\nNa izborima u Severnoj Makedoniji do 11 sati glasalo 11 odsto birača


Vesti online / Srpski informativni portal / Kako je Tramp uspeo da pozajmi 2 milijarde dolara?\nTaj list je intervjuisao više od 20 bivših i sadašnjih rukovodilaca i članova upravnog odbora Dojče banke kako bi omogućio bolji uvid u istoriju Trampovog odnosa sa nemačkim kreditorom, i da bi otkrio način na koji je Tramp skoro dve decenije uspevao da obezbedi finansiranje od te nemačke banke uprkos njegovim bankrotima, dok su ga, istovremeno, drugi kreditori smatrali rizičnim klijentom, prenosi CNBC.\nIzveštaj "Njujork tajmsa" objavljen je neposredno nakon što su dva najveća nemačka kreditora, Dojče banka i Komercbanka, potvrdila da su u pregovorima o spajanju, što je doprinelo skoku njihovih akcija.\nPrema pisanju NYT, Tramp je, u pojedinim prilikama, preuveličavao svoje bogatstvo, a bankarima je obećavao da će ih nagraditi besplatnim vikendom u njegovom privatnom klubu u Palm Biču na Floridi kako bi dobio kredite.\nTokom godina, Tramp je koristio kredite dobijene od Dojče banke za izgradnju nebodera i drugih luksuznih nekretnina, izveštava NYT. Za nemačku banku, odnos sa Trampom bio je ključan u kreiranju njenog investiciono-bankarskog poslovanja, navodi se u izveštaju.\nDojče banka, "Organizacija Tramp" i Bela kuća nisu želeli da komentarišu izveštaj NYT-a, navodi CNBC, i podseća da se Trampov odnos sa Dojče bankom nedavno našao pod lupom u SAD.\nNaime, Kancelarija državnog tužioca u Njujorku, Komitet za obaveštajnu kontrolu i Komitet za finansijske usluge u Kongresu, razmatrali su finansijske veze predsednika sa tom nemačkom bankom, dodaje CNBC.


MINISTAR OMLADINE I SPORTA U POSETI ZRENJANINU | ZR KLIK\nMINISTAR OMLADINE I SPORTA U POSETI ZRENJANINU\nu:Sport, Uncategorized, Vesti\nZrenjanin- Ministar omladine i sporta u Vladi Republike Srbije Vanja Udovičić danas je posetio grad Zrenjanin i tom prilikom predstavnicima dva sportska kluba uručio poklone, posetio izložbenu postavku i odeljenje istorije sporta u Narodnom muzeju i izrazio zahvalnost “Evropskom gradu sporta” na promociji sportskih vrednosti i popularizaciji sporta u širim okvirima. Zajedno s ministrom, u poseti je bio i pokrajinski sekretar za sport i omladinu Dane Basta, a domaćini posete, uz gradonačelnika Zrenjanina Sima Salapuru, bili su i njegov zamenik Saša Santovac i generalna sekretarka Sportskog saveza grada Vukosava Đapić Atanacković.\nMinistar Udovičić posetu je počeo u osnovnoj školi “Žarko Zrenjanin”, u čijoj sportskoj sali treniraju selekcije rukometnog kluba “Proleter”. Rukometaši su dobili nove komplete opreme, a zajedno s učenicima škole priredili su ministru srdačan doček.\nMinistar je posetio i fudbalski klub “Borac”, koji je ove godine obeležio vredan jubilej, stotu godišnjicu od osnivanja. Osnovan je 1921. godine u Velikom Bečkereku (Zrenjaninu), kao “Ratarski sportski klub” i bio je jedini u tadašnjoj državi, Kraljevini Jugoslaviji, kojeg su formirali omladinci paori, zemljoradnici, iz gradskih četvrti naseljenih pretežno stanovništvom koje se bavilo poljoprivredom – Borđoša, Čontike, Vašarišta i Opovačke strane. To su danas pretežno delovi teritorije mesnih zajednica “Dolja – Crni Šor” i “Šumica”.\nFudbaleri “Borca” takmiče se u rangu Fudbalskog saveza grada Zrenjanina, a u godini jubileja beleže dobre rezultate i pokrenuli su i školu fudbala, u koju je upis stalno otvoren. To je posebno značajno, s obzirom da se u blizini kluba nalazi i osnovna škola “Žarko Zrenjanin”, druga najveća škola na teritoriji grada, koja okuplja veliki broj dece, uključujući i romsku populaciju iz najvećeg romskog naselja u gradu, smeštenog odmah pored igrališta. FK “Borac” je takođe dobio novu opremu, a ministra su dočekali predstavnici najmlađe generacije kluba.\nPosetu Zrenjaninu Vanja Udovičić završio je obilaskom Narodnog muzeja, izložbene postavke posvećene zrenjaninskim paraolimpijcima i odeljenja sportske istorije grada, gde su ga pozdravili v.d. direktora te ustanove Siniša Onjin, autorke izložbe “Pobednici – Zrenjaninski paraolimpijci” Aleksandra Đukić i Ivana Arađan, kao i istaknuti paraolimpijac iz našeg grada, stonoteniser Goran Perlić. U tom ambijentu, gradonačelnik Zrenjanina Simo Salapura je ministru uručio simboličan pasoš “Evropskog grada sporta”, kao i monografiju “Zrenjaninska olimpijska ogrlica”.\nGradonačelnik Zrenjanina Simo Salapura, zahvaljujući ministru i pokrajinskom sekretaru na poseti, istakao je da ovom posetom Grad Zrenjanin završava obeležavanje titule “Evropski grad sporta 2021”.\n„Sadržajna poseta, od škole do fudbalskog kluba i našeg muzeja, gde smo bili u prilici da upoznamo ministra s bogatom sportskom istorijom grada i da prikažemo našu tradiciju i sportske rezultate koji su proslavili naš grad, ali i našu državu. To su rezultati kojima se legitimišemo s ponosom svuda u svetu i slobodno možemo da kažemo, kako je Srbija zemlja sporta, tako je i Zrenjanin grad sporta i u tom kontekstu, u smeru razvoja sporta u našem gradu, razgovarali smo i s ministrom i s pokrajinskim sekretarom – rekao je gradonačelnik i dodao da je za nama uspešna sportska godina.\nMožda smo mogli da uradimo i nešto više, ali je godina svakako bila specifična, ostaju u našoj agendi za sledeću godinu sportski projekti i unapređenje sportske infrastrukture i najavljujemo vrlo skori početak radova u okviru druge faze rekonstrukcije i adaptacije našeg stadiona, vrlo značajnog objekta za naše sportiste, za zrenjaninski sport, a verujem i za sport u regionu – istakao je je Salapura“.\nMinistar Vanja Udovičić rekao je da je 2021. godina protekla u obeležavanju mnogih istorijskih trenutaka, kada je reč o sportu, a da je za grad Zrenjanin ovo svakako bila godina preokreta i pokazivanja Evropi koliko je Zrenjanin grad sporta i koliko vodi računa o mladima i o sportu.\n„Želim da čestitam svim Zrenjanincima, ali i svima koji su, u dugoj tradiciji, činili bogatu istoriju zrenjaninskog sporta, koji su, zajedno sa aktuelnom lokalnom upravom i gradonačelnikom, doprineli da Zrenjanin postane Evropski grad sporta i oni su to svojim radom i pokazanim uspesima apsolutno i zaslužili. Kao zemlja smo ponosni što je Zrenjanin prvi srpski “Evropski grad sporta”, baš kao što se ponosimo i Novim Sadom, kao “Evropskom prestonicom mladih” i budućom “Evropskom prestonicom kulture”. Na taj način otvaramo Srbiju i pokazujemo koliko smo spremni da budemo u istom rangu s evropskim gradovima“- istakao je ministar Udovičić.


Nemačka odbila žalbu ekologa protiv izgradnje „Severnog toka 2“\nNemačka savezna kancelarija za pomorsku plovidbu i hidrografiju (BSH) odbila je žalbu dve nemačke ekološke organizacije koje žele da opozovu dozvolu za postavljanje cevi za "Severni tok 2".\nU januaru su nemačka organizacija za zaštitu životne sredine (DUH) i organizacija za zaštitu životne sredine (NABU) uložile žalbu zbog dozvole nemačkog regulatora BSH za produženje izgradnje gasovoda "Severni tok 2", prenose RIA Novosti.\n„Nakon procene sumnji izraženih u protestima (podnosilaca zahteva) i nove sveobuhvatne ekološke revizije, prethodno izdata dozvola ostaje na snazi“, navodi se u saopštenju BSH-a.\nGrađevinski operater gasovoda "Severni tok 2" AG objavio je ranije da je od ukupno 2.460 kilometara položeno 2.339 kilometara cevi, te da je projekat realizovan za 95 odsto.\n"Severni tok 2" predviđa izgradnju dva kraka gasovoda od ruske obale preko Baltičkog mora do Nemačke.


“Pošte Srpske” u Novu godinu sa novom djelatnošću\n03.01.2012. / 12:57\nBANJALUKA, Preduzeće “Pošte Srpske” danas je od Agencije za osiguranje Republike Srpske primilo dozvolu za zastupanje u osiguranju, odnosno da rade u ime i za račun društava za osiguranje.\n“Dozvola za zastupanje u osiguranje predstavlja dobar početak za `Pošte ` i značiće dodatni prihod”, rekla je direktorka ovog preduzeća Jasminka Krivokuća, dodavši da će na svim šalterima `Pošta`, koje imaju 280 jedinica poštanske mreže, od danas moći da se obavlja ovaj posao.\nOna je rekla da `Pošte` mogu da sklope ugovor samo sa jednim osiguranjem. ”Ukoliko zastupamo osiguranja za motorna vozila, to možemo samo za jednu osiguravajuću kuću, za životno osiguranje za drugu kuću. Poslaćemo pozivno pismo, raspisati tender i ko bude dao najpovoljniju ponudu mi ćemo ga zastupati”, pojasnila je Krivokuća na tradicionalnom božićnom koktelu.\nOna je napomenula da je prošla godina za “Pošte” protekla u borbi za primjenu Zakona o poštanskim uslugama, istakavši da očekuje da će u 2012. zakon biti potpuno primijenjen. Godina 2011. je u odnosu na 2010. bila lošija, kaže ona, zbog povećanja stope poreza i doprinosa.\nDirektorka “Pošta Srpske” rekla je da je ovo preduzeće lani poslovalo sa pozitivnom nulom, ali sa punom primjenom Zakona očekuje bolje prihode, te u narednoj, 2013. godini, pozitivno poslovanje.\nDirektorka Agencije za osiguranje Republike Srpske Božana Šljivar rekla je da je, u skladu sa Zakonom u posredovanju u osiguranju, ”Poštama Srpske”, mikrokreditnim organizacijama i bankama u Srpskoj dozvoljeno da se bave posredovanjem u osiguranju, pri tome poštama i mikrokreditnim organizacijama je dozvoljeno da se bave zastupanjem u osiguranju, znači rade u ime i za račun društava za osiguranje.\nOna je istakla da je u skladu sa novom zakonskom regulativom, bankama dopušteno da se bave posredovanjem odnosno brokerskim poslovima u osiguranju, što znači da rade u ime i za račun klijenta.\nŠljivar je rekla da Agencija ima najavu tri banke koje se podijele ili se pripremaju da podnesu zahtjev za rad kao broker u osiguranju, a uključivanje “Pošta”, pojedinih mikrokreditnih organizacija i banaka doprinijeće kvalitetu u ovoj oblasti.\nOna je istakla da je bilo dosta problema u posredovanju u osiguranju, da su posrednici bili neka vrsta i generatora nezakonitih popusta, te da se uključivanjem respektabilnih institucija očekuje doprinos kvalitetu. Srna\nTagovi: bozana sljivarjasminka krivokucaosiguranjeposte srpske


Kako je predviđeno ugovorom, koji su potpisale obe grupe, HD-WIN - kompanija koja pripada nacionalnom telekomunikacionom operatoru Telekomu Srbija - imaće koristi od prepoznatljivosti i reputacije brenda Juronjuz, vezujući svoj novi kanal sa dobro poznatim imenom u nezavisnom novinarstvu, stoji u saopštenju.\nPosao za 100 ljudi za početak\nGlavnog urednika srpskog kanala odabraće Juronjuz i biće zaposlen u Juronjuzu, a Uređivački odbor će biti uspostavljen i kontrolisan od strane Juronjuza.\n- Pokretanje Juronjuz Srbija je još jedna potvrda o stepenu pouzdanosti i atraktivnosti brenda Juronjuz. U proteklih 25 godina, Juronjuz je postao priznati i kredibilni medij, posebno zahvaljujući našoj All Views (Sva mišljenja) uređivačkoj politici, koja garantuje nepristrasan tretman vesti. Upravo ovo iskustvo, ovu ekspertizu i ovaj zahtev danas donosimo u Juronjuz Srbija, koji će biti nezavistan medij kao što je i Juronjuz oduvek bio - rekao je Peters.\nPredrag Ćulibrk, generalni direktor Telekoma Srbija, koja je vlasnik HD WIN-a, naglašava da je "veliko zadovoljstvo što su u prilici da gledaocima u Srbiji i regionu omoguće da na srpskom jeziku prate program pod brendom i standardima jedne od najvećih medijskih kuća u Evropi i svetu - Juronjuz".\n- Hvala Juronjuz na poverenju koje nam ukazuje ovim partnerstvom, jer se time nedvosmisleno potvrđuje da smo kompanija koja posluje po visokim evropskim standardima. Gradeći ulogu regionalnog lidera u oblasti telekomunikacija, trudićemo se da ostvarujemo i negujemo partnerstva sa najboljima u svojoj branši, kako bismo našim korisnicima omogućili usluge vrhunskog kvaliteta - kazao je Ćulibrk.\nJuronjuz je je vodeći međunarodni informativni kanal u kontinentalnoj Evropi, koji prednjači nad svojom konkurencijom u smislu pokrivenosti. Emituje program u 160 zemalja, čiji signal dopire do skoro 400 miliona domaćinstava i skoro 135 miliona ljudi svakog meseca, kako navodi Global Web Index, navedeno je u saopštenju.\nNovi Sad bogatiji za inovativno rešenje mladih stručnjaka iz Srbije, Telekom Srbija poklonio Novosađanima pametnu klupu


RTCG - Radio Televizija Crne Gore - Nacionalni javni servis :: Svijet :: Rusija predstavlja urgentan izazov stabilnosti\n05. 01. 2022. 22:48 >> 22:48 1\nSAD i Njemačka ocijenile su danas da rusko gomilanje trupa blizu ukrajinske granice predstavlja "neposredan i urgentan izazov" evropskoj bezbjednosti i da će svaka intervencija izazvati oštre posljedice.\nDržavni sekretar SAD Entoni Blinken i njemačka ministarka spoljnih poslova Analena Berbok nastupili su ujedinjeno o Rusiji poslije sastanka u Vašingtonu, prenosi agencija AP.\nOštrina odgovora na moguću rusku invaziju Ukrajine zavisi velikim dijelom od Njemačke, najveće evropske ekonomije sa velikom diplomatskom težinom unutar 27-očlane EU.\n"I Njemačka i SAD vide ruske akcije prema Ukrajini kao neposredan i urgentan izazov miru i stabilnosti u Evropi. Osuđujemo rusko vojno gomilanje trupa na granicama Ukrajine kao i sve oštriju rusku retoriku dok nastavlja da gura lažni argument da Ukrajina pokušava da izazove (Rusiju)", rekao je Blinken na zajedničkoj konferenciji za novinare sa Berbok u Vašingtonu.\nOn je dodao da je to kao kad lisica kaže da je morala da napadne kokošinjac zato što su kokoške nekako predstavljale prijetnju.\nBerbok se složila i rekla da su oni zajednički ponovili da ruske akcije dolaze sa jasnom cijenom, i da bi ponovno kršenje ukrajinskog suvereniteta od Rusije imalo oštre posljedice.\nDiplomatski napredak sa Rusijom će biti težak ako Moskva zadrži prijetnju Ukrajini i ne počne "deeskalaciju", rekao je Blinken, prenosi Frans pres.\n"Pravo pitanje je da se zna da li je Rusija ozbiljna po pitanju diplomatije", rekao je on uoči razgovora Zapada sa Moskvom predviđenih iduće nedjelje.\n"Jako je teško ostvariti pravi napredak u svim oblastima u atmosferi eskalacije i prijetnji sa pištoljem uperenim u čelo Ukrajini", upozorio je on.\nBlinken je još rekao da Njemačka treba da spriječi puštanje u rad spornog gasovoda Sjeverni tok dva ako Rusija napadne Ukrajinu.\nOn je ocijenio da bi tako Sjeverni tok dva koji se smatra potencijalnim sredstvom pritiska Rusije prema Evropi postao sredstvo pritiska Evrope prema Rusiji.\nSastanak Blinkena i Berbok uslijedio je poslije prošlonedjeljnog telefonskog razgovora predsjednika SAD Džoa Bajdena i predsjednika Rusije Vladimira Putina, razgovora u nedjelju Bajdena i ukrajinskog predsjednika Volodimira Zelenskog i grupnih razgovora juče Bajdenovog savjetnika za nacionalnu bezbjednost Džejka Salivena i njegovih kolega iz pet nordijskih zemalja.\nSastanak se takođe održava uoči planiranih razgovora o Ukrajini iduće nedjelje. Razgovori Rusije i SAD o Ukrajini treba da se održe 9. i 10. januara u Ženevi, poslije čega će uslijediti 12. januara sastanak Rusija-NATO i 13. januara sastanak u okviru OEBS-a.\nKoristeći takoreći identične riječi SAD i njihovi evropski saveznici su nekoliko puta proteklog mjeseca objavljivali zajedničke i odvojene poruke ukazujući ruskom predsjedniku Vladimiru Putinu da će se njegova zemlja suočiti sa "ogromnim posljedicama" i "teškom cijenom" ako krene u dalju vojnu intervenciju u Ukrajini.\nRusija SAD Njemačka\nU kasnoj proljećnoj mećavi 210.000 domaćinstava ostalo bez struje\nRusija otkupila fabriku "Renoa", počinje proizvodnju "Moskviča"\nKatar ne želi da sav plin prodaje Njemačkoj


LSV | Građani neće zaboraviti sve afere funkcionera URS\nNa konferenciji za novinare održanoj ispred sporne autobuske stanice, Jerkova je istakla da ta tužba visi nad glavama Novosađana, jer se upravo zbog tog slučaja Novi Sad našao na listi Evropskog parlamenta među pet najvećih korupcionaških afera u Srbiji.\nDvadeset hiljada novih radnih mesta\n– Sto miliona evra je 20.000 novih radnih mesta i Novosađani treba da znaju ko je odgovoran za to što se naš grad našao na ovakvoj listi, što se naša zemlja našla u ovakvoj poziciji. Odgovorni za to su Maja Gojković, prethodna gradska vlast i, danas, Ujedinjeni regioni Srbije koji istu tu Maju Gojković prihvataju kao svoju uzdanicu, kao osobu kojoj nude drugi mandat da vodi Novi Sad, i kao osobu za koju veruju da Srbiju, Vojvodinu i Novi Sad može izvesti iz krize – navela je Jerkova. Odgovarajući na pitanje šta će preduzeti ukoliko bude u narednoj gradskoj vlasti, pošto će ovaj problem ostati, Aleksandra Jerkov je rekla da će odgovorni morati da plate za to.\nNovi Sad ne sme da izgubi\n– Odgovor na ovaj problem jeste podnošenje krivičnih prijava protiv Maje Gojković, Igora Mirovića, protiv svih onih koji su učestvovali u sklapanju ovakvog štetnog ugovora zbog toga što se na ovaj način stiče utisak da grad i dalje stoji iza ovog ugovora. A on iza ovakvog ugovora ne sme stajati, jer građani Novog Sada ne smeju plaćati cenu nečije korupcije i cenu toga što je neko sklopio štetan ugovor za Novi Sad. To mora platiti isključivo onaj ko je takav ugovor sklopio – zaključila je ona. Aleksandra Jerkov je navela da to nije jedina afera koja se vezuje za Ujedinjeni regione Srbije, podsetivši pri tom na afere sa Poštanskom štedionicom, privatizacijom Knjaza Miloša, zatim na aferu Satelit, pa afere sa Jelašićem, Bojanom Krištom...\n– Nemoguće je da građani Srbije zaborave šta su sve Ujedinjeni regioni Srbije učinili. Samim tim, što se oni ponašaju kao da je tako nešto moguće zaboraviti, šalju poruku koliko malo cene i Vojvodinu i Srbiju i Novi Sad – navela je Jerkova. Ona je istakla da Maja Gojković može promeniti još 13 stranaka i obećavati i 13 i 14 penziju građanima, a da Mlađan Dinkić može da se zalaže za promenu sistema PDV-a koji je sam napravio, za decentralizaciju, iako je 12 godina proveo centralizujući Srbiju ili za punu platu trudnicama iako ju je upravo njegov potpredsednik G17 plus to ukinuo, ali da građani Srbije neće zaboraviti posledice loše politike koje i dana danas osećaju.\nMaraš će odgovarati\nAleksandra Jerkov se osvrnula i na današnje saopštenje Ujedinjenih regiona Srbije, koje je potpisao šef njihovog Izbornog štaba za Vojvodinu, a u kojem su lider LSV Nenad Čanak i pokrajinski premijer Bojan Pajtić optuženi za zloupotrebu fondova Razvojne banke Vojvodine, ističući da će LSV zbog tih navoda podneti tužbu.\n– Slobodan Maraš, koji je poznati preletač koji je promenio već nekoliko stranaka, dobiće tužbu Lige socijaldemokrata Vojvodine za klevetu. Ukoliko ne bude u mogućnosti da dokaže da LSV zloupotrebljava sredstva iz Razvojne banke Vojvodine, a neće moći to da dokaže, za to će morati da snosi odgovornost – istakla je Jerkova dodajući da je sramota da saradnici Mlađana Dinkića uopšte izgovaraju reč banka.\n– Sramotno je da bilo ko, ko je saradnik Mlađana Dinkića, uopšte izgovara reč banka, a da to nije pred sudom, u odbrani, sve moleći da dobije najmanje 10 godina robije – zaključila je Aleksandra Jerkov.\n(BILSV, 11. 04. 2012.)


"Slušamo Vas 100%" po evropskim standardima\nBanca Intesa je, u skladu sa svojim opredeljenjem da poslovni uspeh osim finansijskim rezultatom i tržišnom pozicijom, meri i zadovoljstvom klijenata njenim proizvodima i uslugama, u saradnji sa GfK Eurisko, pokrenula program pod nazivom "Slušamo Vas 100%".\nBanca Intesa je, u skladu sa svojim opredeljenjem da poslovni uspeh osim finansijskim rezultatom i tržišnom pozicijom, meri i zadovoljstvom klijenata njenim proizvodima i uslugama, u saradnji sa GfK Eurisko, pokrenula program pod nazivom "Slušamo Vas 100%". Ovaj program, razvijen u skladu sa metodologijom Evropskog Indeksa zadovoljstva kupaca, obuhvata trajno i kontinuirano praćenje i merenje zadovoljstva klijenata proizvodima i uslugama banke sa ciljem unapređivanja kvaliteta usluga i povećanja zadovoljstva klijenata.\nProgram „Slušamo Vas 100%“ je pokrenut na jedinstvenom principu, na nivou čitave grupacije Intesa Sanpaolo, sa osnovnom idejom da se kvalitet usluge i indikatori zadovoljstva klijenata postepeno uključe u sistem evaluacije uspešnosti poslovanja i učinka zaposlenih na svim nivoima u Banca Intesa, kao i na nivou grupacije Intesa Sanpaolo u celini. Naime, ovaj program se trenutno implementira u bankama članicama Intesa Sanpaola koje posluju u deset zemalja u regionu centralne, istočne i jugoistočne Evrope i Mediteranskog basena. Tako , pored finasijskih rezultata, grupacija Intesa Sanpaolo postepeno uvodi i kvalitativne pokazatelje uspešnosti poslovanja koji se odnose na stepen zadovoljstva klijenata uslugama banke.\nKako je naglasio Dejan Tešić, član IO Banca Intesa, program merenja zadovoljstva klijenata je metodološki usklađen sa standardima Evropskog Indeksa zadovoljstva kupaca (European Customer Satisfaction Index) koji redovno objavljuje Evropska organizacija kvaliteta (European Organization of Quality) i već više od sedam godina donosi kredibilne i pouzdane informacije.\n“Slušajući svoje klijente, banka je u mogućnosti da bolje upozna i razume njihove potrebe, kako bi na najbolji mogući način na njih odgovorila i tako stvorila još bolje uslove za uspostavljanje dugoročnih partnerskih odnosa. Prva inicijativa u okviru programa „Slušamo Vas 100%“ podrazumevala je ispitivanje zadovoljstva klijenata iz segmenta stanovništva proizvodima i uslugama Banca Intesa, na nivou čitave banke, kao i na nivou pojedinih regiona (Beograd, Novi Sad, Niš, Kragujevac, Pančevo i Užice), te pojedinačnih ekpozitura. Anketiranje je sprovedeno telefonskim putem u prvom kvartalu 2008. godine, a na osnovu prethodne saglasnosti koju su klijenti dali potpisivanjem Ugovora sa bankom. “, istakao je Dejan Tešić.\nPrema rečima Marijane Agić Molnar, generalne direktorke GfK Belgrade, u cilju utvrđivanja mesta Banca Intesa po pitanju zadovoljstva klijenata na tržištu Srbije, ovaj Centar za marketing istzraživanja obavio je i posebno istraživanje na nivou čitavog tržišta metodom slučajnog uzorka. “Dobijeni rezultati pokazuju da je Banca Intesa vodeća banka po visini indeksa zadovoljstva klijenata, što potvrđuje njenu lidersku poziciju.”, dodala je Marijana Agić Molnar.\nOsim istraživanja zadovoljstva klijenata, program “Slušamo Vas 100% “ obuhvata i organizovan način prikupljanja i rešavanja prigovora klijenata i prihvatanja sugestija i komentara, čemu Banca Intesa posvećuje posebnu pažnju. Svoje sugestije i prigovore klijenti mogu uputiti Banci svim dostupnim kanalima (u ekspoziturama, putem Internet sajta, e-mail-om, faksom, i klasičnom poštom.\n“Kako je posvećenost klijentima trajno opredeljenje Banca Intesa, program „Slušamo Vas 100%“ biće stalno proširivan pokretanjem novih inicijativa. Krajnji cilj ovog programa jeste unapređenje odnosa na relaciji banka-klijent, sa snažnim fokusom na zadovoljstvo klijenata i unapređenje kvaliteta proizvoda i usluga. Slušanje i uvažavanje mišljenja i stavova klijenata i razumevanje njihovih potreba je osnova kulture usluge Banca Intesa. “, zaključio je Dejan Tešić.


– U odnosu na isti period prošle godine, broj poljoprivrednika za koje su redovno uplaćivani doprinosi povećan je za 421 ili šest odsto – naveli su u fondu.\n– Svaka neuplata doprinosa odražava se na kvalitet zdravstvene zaštite i ugrožava funkcionisanje cjelokupnog sistema – istakli su u Fondu zdravstva.\n– Uzimajući sve to u obzir, finansijsko stanje poljoprivrednika na kraju godine često je loše, što je jedan od razloga zašto i dalje svi ne uplaćuju zdravstveno osiguranje – rekao je Marinković i dodao da je edukovanost poljoprivrednika o značaju uplaćivanja doprinosa i dalje na niskom nivou.\n– Pravo na zdravstveno osiguranje imaju samo nosioci poljoprivrednih gazdinstava, ali ne i članovi njihovih porodica koji podjednako rade u domaćinstvu. Ljudi koji rade isti posao nisu u istom položaju – rekao je Usorac i dodao da je inicijativu poljoprivrednika da ova odredba zakona bude promijenjena lani podržalo i Ministarstvo poljoprivrede, šumarstva i vodoprivrede, ali da njihove amandmane nije usvojila Narodna skupština RS. ++\n– Žene koje su najveći oslonac svakog domaćinstva i podnose skoro isti teret na farmi kao i muškarci u tom slučaju nemaju zdravstveno osiguranje. Žene su nosioci tek tridesetak poljoprivrednih gazdinstava – rekao je Usorac. Glas Srpske\nTagovi: doprinosifond zdravstvenog osiguranjapoljoprivredniciuplatevazno


Povezali se Twitter i Instagram: Nova šansa za Instagram Stories - Telegraf.rs\nKada odlučite da šerujete tvit na story, onda na Instagramu možete da radite šta hoćete...\nNovo ažuriranje Twittera donelo je još jednu mogućnost deljenja tvitova.\nNova usluga za sada je moguća samo na Twitter aplikaciji za iOS, gde svoje tvitove možete deliti direktno na Instagram story, piše The Verge.\nKada odlučite da šerujete tvit na story, onda na Instagramu možete da radite šta hoćete - da mu menjate poziciju, da ga drugačije oblikujete, da mu napravite posebnu pozadinu, da dodajete stikere, tekst, muziku...\nNaravno, uvek ste mogli da skrinšotujete tvit i da ga okačite na story, ali Twitter je odlučio da korisnicima olakša i ulepša taj čitav proces, pa sada možete sve to da uradite u samo jednom kliku, prenosi b92.\nI dalje kada podelite nešto sa Instagram na Twitter izlazi samo URL link i zbog toga gotovo nikada nećete videti šer sa Instagrama na Twitteru.\nStanijina prepiska o ponudi za reklamu se masovno šeruje i komentariše, a evo šta ona kaže na to\nStanija ponudila reklamu u zamenu za kućni aparat: Nije očekivala odgovor koji je hit na mrežama


Slovenija: Janković nema većinu za formiranje vlade\nStranka Građanska lista Gregora Viranta (DLGV) odlučila je da neće podržati kandidaturu lidera stranke Pozitivna Slovenija Zorana Jankovića za premijera i da se neće pridružiti koaliciji koju je on predložio.\nOdluka, koju je savet ove stranke doneo jednoglasno, ostavlja Jankovića sa malo šansi da na glasanju u parlamentu u sredu obezedi neophodnih 46 glasa da postane premijer i formira većinsku vladu.\nJanković u ovom trenutku ima podršku 28 poslanika Pozitivne Slovenije, i potencijalne glasove 10 poslanika iz Socijaldemokratske partije (SD) i šest poslanika Partije penzionera (DeSUS), navela je STA.\nDvojica poslanika mađarske i italijanske manjine već su se izjasnili da nisu spremni da njihovi glasovi odlučuju u slučaju tesnog rezultata, dok su sve ostale stranke eksplicitno odbacile mogućnost koalicije sa Jankovićevom strankom.\nOdluka DLGV usledila nakon koalicionih razgovora koje je ova partija, koja raspolaže sa osam poslaničkih mandata, vodila sa strankama Jankovića i Janeza Janše, lidera Slovenčke demokratske stranke (SDS).\nJanković je pre dva dana izjavio da je sa tri partije, DLGV, SD i DeSUS, "u načelu" postigao dogovor o koalicionoj vladi, koji će njegovoj stranci obezbediti neophodnu većinu u parlamentu.


I juGmedia dobila svoje drvo pored Vlasine - JuGmedia\n„Sevap“ zasadio drvo generacije sa saradnicima\nUdruženje „Sevap“ iz Vlasotince sprovelo je akciju „Drvo generacije“ u saradnji sa organizacijama ORCA i Promeni.rs u sklopu projekta „Tvoje mesto u Srbiji“. Akcija „Drvo generacije“ predstavlja treći projekat ovog udruženja iz oblasti ekologije i zaštite životne sredine osmišljen sa ciljem podizanja ekološke svesti kod svojih sugrađana.\n„Jedna od stvari kojoj je naše udruženje jako posvećeno je razvoj ekološke svesti javnosti kao i javno zalaganje za promenu navika u pogledu korišćenja i čuvanja prirodnih resursa uvođenjem koncepta održivog razvoja. U okviru ovog našeg delovanje već smo prošle godine održali akciju sadnje drveća pored Vlasine u kojoj je svako od članova zasadio svoje drvo. Ove godine, potrudili smo da osmislimo projekat sadnje drveća koje će u sebi sadržati razumevanje odnosa odgovornosti prema prirodi i edukaciju mladih ljudi ali tako i razumevanje značaja mladih u očuvanju životne sredine u budućnosti shodno tome da će na mladima ostati rešavanje velikog svetskog problema zagađenosti planete“ , naveo je Kristijan Kocić, inicjator cele akcije.\nProjektom „Drvo generacije“, udruženje „SEVAP“ zasadilo je drvored na šetalištu pored Vlasine kako bi ga drvoredom ulepšali, te i očuvali retki deo netaknute prirode u Vlasotincu u kome uživaju svi Vlasotinčani. Projekat je, pre svega, osmišljen tako da generacije đaka vlasotinačkih škola posade svoje drvo označeno drvenom tablom njihove škole.\n„U okviru ove naše zamisli uspostavili smo saradnju sa našim školama i potpisali memorandume kako bi ova tradicija sadnje drveća postala tradicija našeg grada. Najvažnije u ovom projektu je njegova usmerenost jer je u njoj sadržana namera da se generacijski neguje zdrav odnos prema životonoj sredini. Međutim, kako je ovo naš prvi projekt ove vrste, rešili smo da u njega uključimo i ostale ustanove i udruženja koja imaju društvenu odgovornost kako bi pokazali da je važan deo društvene odgovornosti i očuvanje životne sredine i podizanje ekološke svesti“, dodala je članica udruženja Natalija Petrović.\nUdruženju „Sevap“ se pored škola, pridružilo petnaest drugih udruženja, medija i ustanova, koje su dobile svoje drvo pored Vlasine.\n„Jako nam je drago da i drugi ljudi prepoznaju kao vredno ono što radimo i rado se odazivaju našim pozivima na saradnju. Potrdili smo se da sve ljude sa kojima smo sarađivali u prošlosti pozovemo da učestvuju u ovom projektu, te da tako krunišemo našu saradnju. Ovim putem, hteo bih da se zahvalim svima koji su nam, u ovako teškoj istuaciji pomogli da ovu akciju sprovedemo u delo. Radujemo se budućim projektima i novoostvarenim saradnjama“, zaključio je Nemanja Živković, predsednik „Sevapa“.\nSSP: Socijalni stan za zeta gradonačelnice, a žena sa rakom ispod crte\nNikad nigde nije se desilo da funkcioner, pritom i zet najviše gradske funkcionerke, dobije socijalni stan a da istovremeno bez stana ostanu ljudi koji…\n28.11.2020. u 19:43\nJa nikada ne bih smeo staviti drvo i novinare u istu rečenicu, ali svaka čast 🙂


Vučić: Sa Prištinom treba razgovarati što češće; Veći podsticaji za rađanje | Radio Kosovska Mitrovica\nVučić: Sa Prištinom treba razgovarati što češće; Veći podsticaji za rađanje\n24. November, 2021 11:33 |\nŽelimo i tražimo razgovore sa Prištinom na svim nivoima što više i što češće, rekao je predsednik Srbije Aleksandar Vučić. Ističe i da će svim šefovima država i vlada poslati pismo u kojem će tražiti objašnjenje zašto niko ne reaguje kada Aljbin Kurti pominje ujedinjenje sa Albanijom.\n“Srbija traži, zahteva, želi razgovore sa Prištinom na svim novioima – što pre, što više i što češće. Smatramo da je svaki razgovor lekovit, da je važno da razgovaramo o svim temama, naročito o SZO, o energetici, ali da razgovaramo i pokušamo da napravimo makar bilo kakvo i minimalno poverenje među nama, da ne bismo dolazili u situaciju u kojoj smo bili pre nešto više od mesec dana”, rekao je Vučić.\nIstiče da je to zvaničan zahtev Republike Srbije, koji je preneo specijalnom predstavniku EU za dijalog Miroslavu Lajčeku. Poručio je da je Beograd uvek spreman za razgovor, te da ne prihvata tezu da je kriv za bilo što što se odnosi na prekid u dijalogu.\nNapomenuo je i da će, po povratku iz Sočija, svim šefovima država i vlada uputiti pismo u kojem će zamoliti za objašnjenje i odgovor – kako je moguće da Aljbin Kurti “svako malo ali na vrlo jasan i precizan način” govori o sopstvenoj želji za ujedinjenjem, kako oni kažu, Kosova i Albanije, a da nijedna politička institucija u Evropi na to ne reaguje.\n“Sadržaće jedno prosto pitanje – da li to znači da ćete tako da ćutite i nećete da reagujete ako bilo ko odavde govori o nekom ujedinjenju sa drugim? Po kom principu je to Albancima dozvoljeno, a po kom Srbima sve zabranjeno… To ću da pitam i u zvaničnoj formi da tražim objašnjenje od svih šefova država i vlada”, rekao je Vučić.\nZa prvo dete 300.000 dinara, mladima između 10 i 20 hiljada bespovratno za stan\nPredsednik je najavio nove demografske mere. “Nestajemo kao nacija, nas je sve manje, to je veoma složen problem”, istakao je predsednik.\nOd 1. januara za svako prvorođeno dete, država će davati 300.000 umesto sadašnjih 100 hiljada dinara, rekao je Vučić.\nDe fakto, kako je ukazao, računajući i davanja gradova i opština svi u Srbiji će primati više od 4.000 evra za prvo dete.\n“Ne mislim da će se time sve rešiti, ali će se ta mera biti kombinovati sa drugim merama”, istakao je predsednik.\nI pomoć za drugo dete biće značajno uvećana, jer je, kako je istakao, to dete neka vrsta prelomnice za ženu.\n“To ćemo vas obavestiti u narednih 14 dana, ta mera biće drastično uvećana”, najavio je predsednik i dodao da će se i pomoć za treće dete tek povećavati.\nOlakšice će biti uvedene i za studente, dodao je predsednik. “Za studente donosimo meru da ako devojka zatrudni i rodi dete za nju ne važe ispitni rokovi, isto tako i muškarca, oca, koji je student”, najavio je predsednik.\nOdrediće se da za obične fakultete, ako završe do 26. godine, bude kao da su završili u roku, a za medicinski do 28 godine. U narednih nekoliko nedelja završićemo to u Narodnoj skupštini, najavio je Vučić.\nNajavio je i da će država davati bespovratnu pomoć između 10 i 20 hiljada evra mladim bračnim parovima za kupovinu stana, i napomenuo je da će svojina ići na majku.\n“Time motivišemo mlade da izađu iz roditeljskog doma ranije. To će dodatno podstaći i stambenu izgradnju”, ukazao je predsednik.


-Holandija se pogrešno smatra odgovornom za smrt 300 muškaraca i dečaka u Srebrenici 1995. godine - kaže Vlas.\nOn smatra da je sud 2014. godine doneo "neshvatljivu" odluku, nakon što je procenio da holandski vojnici koji su štitili muslimansku enklavu nisu postupili u skladu sa zakonom, javio je portal "Dač njuz".\nU originalnoj presudi, koja je donesena 2014. godine, sud je naveo da je Holandija kriva za smrt 300 ljudi jer njeni malobrojni vojnici nisu mogli da ih odbrane. U presudi se navodi da su holandski vojnici morali da znaju da će civili biti ubijeni ukoliko budu naterani da napuste bazu.\nHolandska Vlada podnela je ostavku 2002. godine, nakon što je saznala za neuspeh da zaštiti izbjglice, ali su članovi vlade tada istakli da su holandski vojnici bili u "nemogućoj misiji".\nVlas je istakao da sud nije uzeo u obzir pretnju rata sa kojom su se suočili "lakše naoružani" holandski vojnici i da je nesigurna sudbina vojnika usled prekida linija snabdijevanja naterala vojsku da napusti bazu.\n-Bilo bi drugačije da su holandski vojnici znali da će žrtve biti suočene sa sigurnom smrću, ali to nije bio slučaj - dodao je Vlas.\n"OČIGLEDNO NIJE U PITANJU SAOBRAĆAJNA NESREĆA" Nakon ukidanja presude oglasio se advokat porodice nastradalog Dženana Memića


Država ODUSTALA od dividende Telekoma, male AKCIONARE niko nije pitao - Bizlife.rs\n09:51 Beograd, 28/06/2019\nFoto: Beta/Milan Obradović/Pixabay\nDržava Srbija kao vlasnik 58 odsto nacionalnog operatora Telekom i 4.860.000 malih akcionara neće dobiti svoj deo kolača od ostvarenog profita u prošloj godini nakon uspešnog poslovanja, kako tvrde u toj kompaniji, jer je Skupština akcionara potvrdila da se dobit ne deli pošto će sledeće dve godine „biti godine velikih investicija“.\nU toj kompaniji su za Betu rekli da će te investicije pozicionirati Telekom na mestu lidera u regionu, a uloženo je u kupovinu nekoliko kablovskih operatora, 195 miliona evra u Kopernikus, 108 miliona evra u Radijus vektor, 12,5 miliona evra u Avkom a kupljeno je još nekoliko manjih operatora.\nDug Telekoma je zbog tih kupovina udvostručen i iznosi preko 700 miliona evra zbog čega se u javnosti sve češće čuju kritike da se to javno preduzeće nepotrebno zadužuje kako bi kupovalo medije i kablovskje operatore.\nGlavni i odgovorni urednik NIN-a Milan Ćulibrk rekao je za Betu da će sledeće godine, kada budu poznati finansijski rezultati, biti jasno koliko će kupljene kompanije doprineti rastu profita Telekoma i da li su plaćene više nego što vrede.\n„Nije sporno da je Telekom morao da se širi na kablovski internet jer je to način da se odupre konkurenciji i opstane na tržištu, to nije loša strategija, ali je zanimljiva i upitna operacija kako je to izvedeno jer je bivši vlasnik Kopernikusa Srđan Milovanović, novcem od te prodaje kupio dve televizije (Prvu, O2) sa nacionalnom frekvencijom, a njegov brat je glavni poverenik Srpske napredne stranke u Nišu“, rekao je Ćulibrk.\nU Telekomu kažu da je „logično da se u tom periodu profit investira u razvoj, jer se time povećava vrednost kompanije i akcija“, i navode da je 2018. bila još jedna uspešna godina jer je prihod porastao za jedan odsto zahvaljujući rastu prihoda od postpejda, multimedija usluga i interneta.\nĆulibrk, međutim, kaže da postoji sumnja da je Telekom kupovinu operatora obavio sa blagoslovom države koja je do sada zahtevala da se uplate dividende u budžet uprkos zahtevima Fiskalnog saveta i ekonomista da veći deo tog novca treba uložiti u razvoj kompanije.\n„Država se sada preko noći odrekla dividendi, a niko nije našao za shodno da o tome pita 4,8 miliona akcionara pa je tako pokazala i svoj odnos prema privatnom vlasništvu“, rekao je Ćulibrk. Dodao je da akcionari dividende neće dobiti ni 2020. i 2021. godine.\nU Telekomu kažu da je zbog kreditnog zaduženja povodom kupovine tih operatora neto dug porastao na 30,4 odsto ali da je Telekom i dalje među najmanje zaduženim telekomunikacionim kompanijama na svetu. „Sve telekomunikacione kompanije se nalaze pred velikim investicionim ciklusima ulaganja u akvizicije, izgradnju optičke i 5G mreže“, kažu u toj kompaniji.\nNa pitanje kako to da se Telekom modernizuje, a građani na domak Beograda koji su svojevremeno imali fiksne telefone od pre mesec dana dobijaju lošiju uslugu jer su umesto aparata za fiksni telefon dobili mobilni aparat lošeg kvaliteta koji funkcioniše kao fiksni ali se veza teško uspostavlja, u Telekomu kažu da je istekla licenca za CDMA frekvenciju koja je do sada korišćena. U toj kompaniji, međutim, nisu imali odgovor zašto sada građani po istim cenama imaju lošiju uslugu.\ntelekom srbija dividende mali akcionari\nPingback: Telekom se NE ZAUSTAVLJA, preuzeo JOŠ jednog operatora - Bizlife.rs\nOvo moze samo u Srbiji, da firma koja grca u dugovima kupuje firmu koja pozitivno posluje?????????\n07/07/2019 u 10:57


Ministarstvo i CEI - podrška uvođenju principa Otvorene nauke u Crnoj Gori\nMinistarstvo i CEI - podrška uvođenju principa Otv...\nObjavljeno: 09.07.2021. • 05:54 Autor: Ministarstvo prosvjete, nauke, kulture i sporta\nMinistarstvo prosvjete, nauke, kulture i sporta u saradnji sa Ministarstvom vanjskih poslova Crne Gore a povodom godišnjeg predsjedavanja Crne Gore Centralno-evropskom inicijativom, organizovalo je 08.jula 2021.godine, u virtuelnom formatu, događaj na temu uvođenja principa Otvorene nauke u Crnoj Gori. U uvodnom obraćanju prisutne su pozdravili Ambasador Veljko Milonjić, generalni direktor Direktorata za multilateralne i medjunarodno-pravne poslove u Ministarstvu vanjskih poslova i Goran Drobnjak, v.d. Generalnog direktora Direktorata za evropske integracije, programiranje i implementaciju EU fondova i međunarodnu saradnju u Ministarstvu prosvjete, nauke, kulture i sporta.\nOvogodišnje predsjedavanje, kao jedan od prioriteta, će promovisati koncept i principe Otvorene nauke, što podrazumijeva istraživačku djelatnost u službi cjelokupnog društva, ali i efikasno i transparentno korišćenje javnih sredstava za finansiranje istraživačkih aktivnosti. Ostvarivanje principa Otvorene nauke treba da doprinese većoj iskorišćenosti naučnih rezultata kroz njihovu bolju vidljivost, čvršću povezanost nauke i privrede,odnosno nauke i društva u cjelini.\nPrisutni su imali priliku da se bliže informišu o aktuelnoj situaciji na nacionalnom nivou kada je ova oblast u pitanju, o NI4OS Europe projektu i razvoju regionalnih cloud inicijativa za Otvorenu nauku kao i o primjerima uspješne prakse u Republici Srbiji i Holandiji.\nKada je riječ o ovoj oblasti, predsjedavanje Crne Gore će biti posvećeno izradi analize koja će utvrditi uticaj principa Otvorene nauke na postojeću zakonsku regulativu i politike te dati preporuke za njihove izmjene i dopune, uključujući i aspekte koji se odnose na neophodne promjene u pravilima za napredovanje u akademskoj i istraživačkoj karijeri u cilju adekvatnog vrednovanja naučnih rezultata, kako bi se unaprijedio cjelokupni okvir za primjenu ovih principa.\nOvaj događaj predstavlja prvi korak ka ostvarivanju planiranih ciljeva na nacionalnom nivou, a sve naredne aktivnosti u predstojećem periodu biće krunisane, kako je planirano krajem godine, velikom međunarodnom Konferencijom o Otvorenoj nauci.


Vesti online / Vesti / Srbija / Austrijanci protiv Tačija: Zašto davati prostor osobi sumnjive prošlosti?!\nAustrijanci protiv Tačija: Zašto davati prostor osobi sumnjive prošlosti?!\nNa predstavljanju knjige "Nova država - moderni državnik Hašim Tači", sinoć u Beču, bilo je i negodovanja protivnika jednostrano proglašene nezavisnosti Kosova.\nProtivnici nezavisnosti KiM Tačija vide samo kao nekadašnjeg lidera terorističke OVK\nTo negodovanje protivnici jednostrano proglašene nezavisnosti Kosova izneli su i na promociji.\nVisoki funkcioner Socijaldemokratske partije Austrije (SPO) u Švehatu David Štokinger obratio se prisutnima i izrazio čuđenje da jedna institucija poput Diplomatske akademije daje prostora osobi čija je prošlost sumnjiva.\nOn je ukazao da se na Kosovu i dalje događaju napadi na Srbe i kritikovao što na skupu nije bilo reči o zločinima tokom rata, već je prikazana samo jedna strana.\nPodsetio je da je OVK, koju je vodio Tači, bila i u SAD tretirana kao teroristička organizacija.\nZbog svega toga, naveo je, da napušta promociju knjige, što je učinio sa više drugih prisutnih.\nU Diplomatskoj akademiji u Beču u sredu uveče je, u organizaciji Austrijskog instituta za evropske i bezbednosne politike i Instituta dunavskog regiona i centralne Evrope (IDM) predstavljena knjiga britanske novinarke Suzi Džeger.\nPredstavljanje knjige je najavljeno pompeznim saopštenjem autorke i Rodžera Bojsa, koje se završava da je "knjiga priča o retkom uspehu zapadne vojne intervencije i prvoj biografiji novog predsednika Kosova, najmlađe evropske države".\nBivši izaslanik EU za Kosovo Volfgang Petrič ukazao je na značaj dogovora Beograda i Prištine i konstatovao trenutno veći realizam u Beogradu. On je rekao da je dobro što dva predsednika imaju odnos poštovanja.\n- Imamo istorijsku mogućnost da rešimo veliki istorijski konflikt Albanaca i Srba, koji bi otvorio put u EU. Evropska komisija želi da u svom mandatu zabeleži uspeh na ovom polju - kazao je Petrič.\nNekadašnji izaslanik u pregovorima o statusu Kosova i Metohije Alber Roan ocenio je da je proteklih deset godina bilo teško postići napredak i izrazio uverenje da prioritet u narednom periodu mora biti na evropskoj integraciji.\nAlbanski premijer Edi Rama, koji je, takođe, prisustvovao promociji u Diplomatskoj akademiji u Beču, govoreći o Hašimu Tačiju i njegovom značaju za nezavisnost Kosova, rekao je da on sada treba da "oslobodi i Srbe od njihove noćne more".


Albanija: Poverljivi podaci o obaveštajcima procureli u javnost\nIzvor: Vesti-online.com, 24.Dec.2018, 19:13\nAlbanija, članica NATO, slučajno je na internetu objavila osetljive informacije o svojim najistaknutijim obaveštajcima, objavio je "Independent".\nBritanski list navodi da su objavljena njihova imena, koje automobile voze, koja im je operativna uloga, gde su sve putovali, kao i svakodnevne navike i konstatuje da bi Albanija zbog ovoga potencijalno mogla da snosi posledice.\nPodaci o njihovim platama i troškovima, >> Pročitaj celu vest na sajtu Vesti-online.com << kako tvrdi list, objavljeni su na sajtu albanskog Ministarstva finansija i otkrivaju detalje u vezi sa prihodima obaveštajne službe, uključujući i lokacije oficira na terenu, isplate gotovog novca, pa čak i gde idu kod zubara.\nIzveštaj pokazuje imena i brojeve identifikacionih dokumenata agenata službe, poznate kao ŠIŠ, koja deluje u Albaniji i izvan te zemlje, ukljucujući dvojicu koji imaju "osetljive pozicije" u sedištu NATO u Briselu.\nOtkrili su imena najmanje osmorice istaknutih albanskih operativaca, angažovanih u Belgiji, Grčkoj, Italiji, Makedoniji, kao i na Kosovu i Srbiji, navodi Independent.\nList navodi da su zvaničnici ŠIŠ priznali su osetljivost tih podataka.\nJedan od zvaničnika ŠIŠ je rekao da je princip takav da "sve što radi agencija treba da bude tajna, ali da treba poštovati sva pravila i propise".\nEksperti za bezbednosti i obaveštajne poslove rekli su da su bili zatečeni ovim slučajem koje bi agente moglo da stavi u osetljivu poziciju, da budu izloženi nadzoru ili da ih ucenjuju "neprijateljske obaveštajne organizacije ili kriminalci koji žele da se infiltriraju u zapadnu Alijansu".\n- Ulazeći u sistem Albanije, oni mogu da uđu i u NATO sistem - rekao je jedan od opozicionih poslanika u albanskom parlamentu Džemal Ðunkši, koji je inače član Komisije za nacionalnu bezbednost i bivši general-major.\nBivši operativac CIA, upućen u rad ŠIŠ, opisao je ovaj slučaj kao "birokratsku katastrofu zbog koje mogu da budu ugroženi i životi".\nNeimenovani portparol NATO nije želeo da komentariše pitanja koja se tiču obaveštajnog rada.\nRTS: Poverljivi podaci o obaveštajcima procurili u javnost\nRadio Televizija Vojvodine: Albanija, greškom, na intrenetu objavila podatke o svojim najboljim špijunima


RTCG - Radio Televizija Crne Gore - Nacionalni javni servis :: Društvo :: Potrebni dobro osmišljeni programi rada sa nasilnicima\nO.Z. [ PR Centar ]\n09. 12. 2021. 14:24 >> 14:25 0\nSTROGI ZAKONI NEDOVOLJNI\nPorodično nasilje je problem cijelog društva i ne može se riješiti samo strogim zakonom i kaznama, već prije svega dobro osmišljenim programima rada sa nasilnicima, jer bez psihosocijalnog tretmana nasilnika i rada sa njima ne možemo imati kvalitetnu i sveobuhvatnu borbu protiv nasilja.\nTo je saopšteno na konferenciji “Zdravstveni sektor u prevenciji i zaštiti od nasilja u porodici”, u okviru projekta “Zdravlje ima rod”, koji realizuju SOS telefon za žene i djecu žrtve nasilja Podgorica i NVO Bona Fide Pljevlja u saradnji sa Ministarstvom zdravlja, a uz finansijsku podršku Delegacije Evropske unije u Crnoj Gori i Ministarstva javne uprave, digitalnog društva i medija Crne Gore.\nDirektorica NVO Bona fide Pljevlja, Sabina Talović, rekla je da se projektom želi postići unapređenje odgovora zdravstvenog sistema na nasilje u porodici kroz pružanje sveobuhvatnih zdravstvenih usluga žrtvama nasilja i prikupljanje podataka o prevalenci, faktorima rizika i posljedicama na zdravlje, kao i uspostavljanje programa psihosocijalnog tretmana za počinioce nasilja.\n“Svrha projekta "Zdravlje ima rod" je da se ojača strateško partnerstvo i međusektorska saradnje OCD i zdravstvenih ustanova, poboljšaju institucionalni mehanizmi zaštite žrtava nasilja u porodici u zdravstvenom sistemu kao i da se obezbijede uslovi za sistemsko obrazovanje i stručno usavršavanje zdravstvenih radnika i radnica kako za rad sa žrtvama nasilja tako i za rad sa počiniocima nasilja”, kazala jeTalović.\nDirektorica SOS telefona Podgorica, Biljana Zeković, istakla je da je Svjetska zdravstvena organizacija (SZO) nasilje nad ženama proglasila prioritetnim javnozdravstvenim problemom koji zahtjeva energičnu akciju usmjerenu ka njegovom suzbijanju i prestanku.\nZdravstveni radnici/e su, kako je kazala Zeković, češće od ostalih stručnjaka u situaciji da prepoznaju slučaj nasilja u porodici jer najčešće prvi dolaze u kontakt sa zlostavljanom osobom.\n“Samim tim, nepohodno je da imaju dovoljno znanja o specifičnim potrebama takvih pacijenata/kinja, načinu otkrivanja nasilja kao uzroka povreda ili teških mentalnih i somatskoh oboljenja, tretmanu akutnih povreda iz nasilja kao i njihovom detaljnom opisivanju u medicinskoj dokumentaciji, što je veoma značajno za dalji tretman slučaja u sudu, policiji, i drugim institucijama u procesu zaštite žrtve i sankcionisanja nasilnika”, rekla je Zeković.\nGeneralna direktorica Direktorata za zdravstvenu zaštitu, farmakologiju i regulisane profesije u Ministarstvu zdravlja, dr. Slađana Ćorić, kazala je da je nasilje nad ženama problem zabrinjavajućih razmjera, prisutan u svim zemljama svijeta.\n“Pored očiglednih zdravstvenih posljedica, partnersko nasilje često ima ozbiljne negativne uticaje na emocionalnu i socijalnu dobrobit cijele porodice. Djeca iz domaćinstava u kojima je prisutno nasilje mogu pokazivati povećanu stopu emocionalnih i problema u ponašanju, što može da dovede do ranog napuštanja škole, nezaposlenosti, prestupničkog ponašanja mladih, rane trudnoće i drugih negativnih posljedica”, ukazala je Ćorić.\nPrema njenim riječima, urušeno zdravlje žene izazvano nasiljem predstavlja i ekonomski problem, zato što povlači troškove dijagnostike, liječenja i oporavka, socijalnih i pravnih usluga, ali i izgubljenih zarada zbog smanjenja radne sposobnosti žrtve.\n“S druge strane, ukoliko se počiniocima nasilja ne pruži adekvatan tretman kroz djelovanje zdravstvenog sistema, zajedno sa pravosuđem i socijalnom zaštitom, nastaće višestruke posljedice prouzrokovane nastavkom nasilničkog ponašanja. Pravilan tretman žrtve i počinioca u zdravstvenom sistemu može sasvim sigurno da umanji posljedice i da preventivno smanji rizik od nastavka nasilja”, kazala je Čorić.\nPsihološkinja SOS telefona Podgorica, Nikolina Boljević, pojasnila je da su programi rada sa počiniocima nasilja preventivni programi, koji sa jedne strane, imaju za cilj da pomognu počiniocima da promijene svoje stavove i nasilno ponašanje, a sa druge strane, da spriječe ponavljanje nasilja u porodici ili partnerskom odnosu.\n“U svim programima, sigurnost i potrebe žrtava nasilja su prioritet, a krajnji cilj programa je da se spriječi ponavljanje krivičnog djela i utiče na uspešnu reintegraciju počinilaca u zajednici, bez obzira na to da li žrtva ostaje u zajednici sa počiniocem ili ne”, kazala je Boljević.\nUkazala je da je rad sa počiniocima nasilja važan jer žena u najvećem broju slučajeva obnavlja zajednicu sa počiniocem i nasilje se nastavlja, muškarac ulazi u novu zajednicu u kojoj najčešće ponavlja nasilje.\n“Još jedna stavka u kojoj se ogleda značaj rada sa počiniocima jesu i novčane kazne, koje negativno utiču na cijelu porodice i često nisu efikasne u smislu promjene ponašanja. I na kraju imamo i taj momenat gdje sudski postupci i zatvorske kazne mnogo više da koštaju državu nego što bi je koštali programi i sprovođenje tretmana”, rekla je Boljević.\nNasilje nad ženama Porodično nasilje\nNeophodni osmišljeni programi rada sa nasilnicima


Vakcinacija protiv gripa od sledeće nedelje - Naslovi.net vesti\nBEOGRAD, NOVI SAD - Kamioni sa više od 240.000 doza vakcine protiv gripa, koju su nabavili Ministarstvo zdravlja i Republički fond za zdravstveno osiguranje, stigli su Srbiju, javio je RTS.\nNarednih dana Institut Torlak organizovaće raspodelu vakcina po domovima zdravlja, a vakcinacija počinje od ponedeljka. Direktorka Instituta za javno zdravlje Srbije "Batut" dr Verica Jovanović kaže da je država obezbedila... »\nKamioni sa više od 240.000 doza vakcine protiv gripa, koju su nabavili Ministarstvo zdravlja i RFZO, stigli su tokom noći i jutra u Srbiju, javio je RTS.\nVakcinacija protiv gripa počinje od sledeće nedelje. Hoćete li se vakcinisati?\nKamioni u kojima se nalazi više od 240.000 doza vakcine protiv gripa, koju su nabavili Ministarstvo zdravlja i Republički fond za zdravstveno osiguranje, stigli su noćas i tokom jutra u Srbiju, javio je RTS. Narednih dana... »\nUništena kuća Pabla Eskobara (video)\nBlic pre 11 minuta\nUnuk Klarka Gejbla pronađen mrtav\nKomandant Kfora: Brinu me izjave sa obe strane\n“Ja, vetar…” – prva zbirka pesama mladog pirotskog pesnika Nikole Blagojevića\nPirotske vesti pre 17 minuta


Dobri uslovi, ali nema privlačenja direktnih investicija\nPozitivne ocene u najnovijem izveštaju Svetske banke - “Duing biznis”, gde je Makedonija rangirana na visokom 30-om mestu prema uslovima za otvaranje i vodjenje biznisa, su dobrodošle i pozitivno će uticati u privlačenju novih stranih investicija, ali za investitore su važni i drugi aspekti funkcionisanja privrednog sistema u zemlji, kažu poznavaoci prilika.\nEkonomski analitičar Slobodan Najdovski ističe da ovo istraživanje Svetske banke obuhvata samo jedan deo pitanja o vođenju biznisa i uspešnog poslovanja kompanija. Prema njemu, ulaganja stranih investitora zavise i od toga kako funkcionisu sudovi, bankarski sistem, putna infrastruktura - aspekti koji nisu analizirani u izveštaju.\n“Pitanje o privlačenju stranih investicija, naročito direktnih stranih investicija, je mnogo kompleksnije i zavisi od mnogo okolnosti, ne samo od ocena o otvaranju biznisa. Tako na primer, veoma je važna veličina tržišta, što je naš hendikep, zatim mogućnosti za izvoz, odnosno povezanost zemlje u spoljnoj ekonomiji. Dosadašnje iskustvo pokazuje da se kod nas strane investicije uglavnom zasnivaju na povoljnostima, odnosno subvencijama koje njima daje makedonska vlada. U datom trenutku to se može pokazati kao poprilično negativno, jer sa isticanjem rokova za te subvencije, postoji potencijalna opasnost za odlazak tih investitora iz Makedonije.”\nRaniji ministar finansija Dževdet Hajredini smatra da ovakve ocene u izveštaju padaju u vodu pred podatkom da je Makedonija na poslednjem mestu u regionu po privlačenju direktnih stranih investicija:\n“Oni kažu da ima uslova jer gledaju formalne aspekte, što je i tačno, ali problem postaje još složeniji kada se pitamo zašto onda nema stranih investicija kao što imaju susedne zemlje, čiji premijeri ne šetaju po svetu. To znači da razlog nije u donošenju zakona, već u menjanju političke i bezbednosne krize u kojima se nalazi Makedonija.”\nInače, prema poslednjem izveštaju Ujedinjenih nacija, Makedonija je najgora u regionu po privlačenju direktnih stranih investicija. U zemlji je prošle godine ušlo 334 miliona dolara stranog kapitala, za razliku na primer od Crne Gore, koja ima 447 miliona, a Srbija i Albanija duplo više. A prema najnovijim podacima Narodne banke Makedonije, u prvih osam meseci ove godine u zemlji je ušlo 176 miliona evra stranih investicija, što je za više od 11 miliona manje nego u istom periodu prošle godine.\nU međuvremenu, Gerald Knaus iz Evropske inicijative za stabilnost je nazvao biznis-iluzijom rang listu Svetske banke. Prema njemu, iluzija je činjenica da na primer Makedonija ili Gruzija imaju bolju biznis klimu od, recimo, Nemačke ili Švajcarske.


Čelnici najbolje lige sveta nisu imali dileme i odmah su prekinuli takmičenje, te još uvek nema naznaka kada bi se sezona mogla nastaviti, ali će biti završena sigurno, piše Kurir.\nPandemija koronavirusa je sada žestoko pogodila i Ameriku što dodatno otežava situaciju i remeti pravljenje bilo kakvih planova.\nMeđutim, klubovi se nadaju da će ova sezona biti završena, a rukovodstvo NBA lige već pokušava pronaći najbolje rešenje.\nKomesar NBA lige Adam Silver poručio je da se svakodnevno vode razgovori i pokušava naći rešenje kako da se ova sezona nekako privede kraju.\nJedna od opcija je da se ostatak NBA sezone igra u skraćenom formatu i to u jednom gradu. Američki mediji pišu da bi izbor najverovatnije pao na Las Vegas.\nPlan je da prvo igraju klubovi koji se bore za doigravanje kako bi dobili 16 klubova u doigravanju. Nakon toga krenuo bi skraćeni format doigravanja i nije poznato koliko mečeva bi se igralo.\nNavodno, finale NBA lige bi se u takvom formatu igrali na tri pobede što bi bilo prvi put u istoriji takmičenja.U NBA ligi su rešeni u nameri da se sezona nastavi, te im nije bitno koliko će to trajati.Ukoliko se pandemija korona virusa dodatno proširi i zahvati Las Vegas onda postoji opcija da se mečevi igraju na Bahamima.


Keri stigao na Kubu\nAmerički državni sekretar Džon Keri stigao je u Havanu gde će podići zastavu na novootvorenoj američkoj ambasdi u Havani, skinutoj pre 54 godine. On je prvi američki državni sekretar koji je posetio Kubu u poslednjih 70 godina.\nAmerički predsednik Barak Obama i njegov kubanski kolega Raul Kastro objavili su 17. decembra da će ponovo uspostaviti diplomatske odnose. Obama je je rekao da će ublažiti američki trgovinski embargo protiv Kube nizom izvršnih akcija koje će Amerikancima omogućiti da lakše putuju na Kubu i trguju sa sve brojnijom klasom privatnih biznismena u toj zemlji.\nKuba danas traži potpuno ukidanje embarga i, kako ocenjuje AP,nije odgovorila na Obamine reakcije merama koje bi donele dobrobit običnim Kubancima, poput dozvole za jeftin uvoz ili izvoz proizvdoda kubanskih preduzeća koja hoće da posluju sa SAD.\nBivši kubanski lider Fidel Kastro juče je napisao u kolumni objavljenoj na njegov rođendan da SAD duguju ostrvskoj zemlji "milione dolara" zbog štete pričinjene embargom.


Ministar Savanović očekuje izvinjenje starješina Vojske Republike Srpske @ InfoBijeljina\nMinistar Savanović očekuje izvinjenje starješina Vojske Republike Srpske\nMinistarstvo rada i boračko-invalidske zaštite saopštilo je da je zaprepašteno neprimjerenim i zlonamjernim komentarima predstavnika Organizacija starješina VRS iznesenih na jučerašnjoj konferenciji za novinare u Banjaluci.\n– Šta reći i kako komentarisati kritike vojnih starješina kojima smeta što ministar Milenko Savanović obilazi groblja i spomen obilježja postradalim saborcima. Neshvatljive, uvrjedljive i krajnje licemjerne su kritike upućene na račun ministra Savanovića. Ministar nigdje ne ide nepozvan, već, na poziv lokalnih vlasti i molbu organizacija koje okupljaju boračku populaciju posjećuje parastose i odaje dužno poštovanje poginulim borcima VRS – navode u saopštenju.\nPoštujući doprinos svakog pripadnika VRS, Ministarstvo smatra da su najveću žrtvu u otadžbinskom ratu podnijeli borci koji su svojim životima platili slobodu. Ministarstvo, na čijem čelu je ministar Savanović, smatra najvećim i najhumanijim projektom Republike Srpske Program stambenog zbrinjavanja porodica poginulih boraca i ratnih vojnih invalida od prve do četvrte kategorije.\n– Do sada je kroz ovaj program zbrinuto 8.260 porodica i za ove namjene utrošeno više od 150 miliona KM. Ovaj Program, na prijedlog Vlade, usvojila je Narodna Skupština RS za precizno određene prioritetne grupe za zbrinjavanje. Ministar, jasno je, ne može niti smije mijenjati namjenu sredstava obezbijeđenih budžetom RS. Ministarstvo dalje izražava razumijevanje za stambene probleme koje, nesporno, imaju pojedinci iz kategorije bivših starješina VRS, ali ne može i ne smije kršiti zakonske propise i postojeća pravila kako bi im izašlo u susret. Ministar Savanović nije, niti može, kako je juče zlonamjerno navedeno, „izbaciti iz prava“ bilo koju od zakonskih kategorija. Isključivo pravo mijenjanja zakona je na poslanicima u Narodnoj skupštini Republike Srpske – navodi Ministarstvo rada i boračko-invalidske zaštite.\nKako navode, činjenica je da, osim u slučaju da su pripadali prioritetnim grupama RVI do četvrte kategorije ili porodicama poginulih boraca, kategorija starješina VRS nije uvrštena u Zakon o pravima boraca, vojnih invalida i porodica poginulih boraca, kao ni u Program stambenog zbrinjavanja. Prema važećim propisima, navodi ministarstvo, ne mogu biti predmet stambenog rješavanja.\n– Iz svega navedenog jasno je da ministar kao starješina organa ima dužnost i obavezu da poštuje zakone, propisani način i namjenu utroška budžetskih sredstava, što je jasno svima, a vjerujemo i onima koji su na neprimjeren, neopravdan i zlonamjeran način uputili kritiku na rad ministra i ovog ministarstva. Ostaje nejasno šta je bio cilj i motiv za juče iznesene neutemeljene i neprimjerene kritike, ali vjerujemo da će učesnici pres konferencije iz Organizacije starješina VRS uočiti svoju grešku i izviniti se ministarstvu i ministru Savanoviću – navode u saopštenju.\nPodsjećamo, predstavnici Organizacije starješina Vojske RS (OSTAV RS) zatražili su da bude riješeno njihovo stambeno pitanje.\nMilovan Milutinović, predsjednik OSTAV RS, rekao je da je u stvaranju Srpske aktivno učestvovalo 22.000 starješina, te da je njihov položaj u društvu sada potpuno zanemaren i da ih više od 80 odsto nema vlastiti stan.\nDodao je da su svoj problem predočili Ministarstvu rada i boračko-invalidske zaštite RS, koji su njihove molbe za najugroženije starješine odbacili uz obrazloženje da za njih nema osnova ni mogućnosti da se oni stambeno zbrinu.


Tiodrović: U Nišu potvrđeno 40 slučajeva korona virusa, više od 300 građana pod nadzorom - JuGmedia\nEpidemiloška situacija u Nišu je teška i ozbiljna, ali mere koje se uvode i kojih se građani sve više pridržavaju donoprinose suzbijanju epidemije, izjavio je epidemilog Branislav Tiodorović za Radio televiziju Srbije.\nTiodorović je rekao da je kod 40 osoba u Nišu potvrđen korona virus, a više od 300 građana Niša nalazi se pod nadzorom jer su imali kontakt sa nekim od zaraženih, prenosi Kurir.\n„Ona je najpre zbrinuta na Infektivnoj klinici pod dijagnozom nejasnog febrilnog stanja. Tek nakon potvrde iz Lugana da je pozitivna osoba sa kojom je bila u kontaktu, onda se išlo u pravcu izolacije unutar same Infektivne klinike“, izjavio je Janković.\nKako je kazao, doktorka je preminula posle četrnaestodnevne borbe, usled pneumonije kao posledice virusa, ali je imala neka oboljenja koja su je pratila duži niz godina. Prema njegovim rečima, pacijenti koji se leče od korona virusa u niškom Kliničkom centru uglavnom su ljudi koji imaju pridružene bolesti, dijabetes, bubrežnu isuficijenciju i hipertenziju.\nBez naplate parkinga tokom vanrednog stanja\nTreća redovna izborna skupština Narodne stranke koja je održana u nedelju 26.decembra, ponovo je izabrala Vuka Jeremića za predsednika i usvojila…


Svi moraju na pauzu\nDok srpski NBA as Bogdan Bogdanović počinje oporavak od preloma kosti u kolenu, njegovi saigrači moraće na prinudnu pauzu. Naravno, zbog korone.\nUtakmica Finiksa i Atlante zakazana za sredu uveče odložena je zbog praćenja kontakata igrača Sansa. Oni su u ponedeljak igrali protiv Vašingtona, a Vizardsi imaju pozitivne igrače u ekipi, pa je i njihov meč protiv Jute odložen.\nNBA liga ove nedelje je u teškoj situaciji, u kojoj je već morala da odlaže utakmice zbog pozitivnih, ali i da pooštri svoje propisane mere, prema kojima je košarkašima sugerisano da još pažljivije vode računa o svom zdravlju i zdravlju drugih.\nPosle tih poteza, rukovodstvo lige se nada da ubuduće neće dolaziti u situaciju koja se danas ponovila i u kojoj Finiks nije imao osmoricu raspoloživih igrača da igra protiv Atlante. Utakmica je zato morala da bude odložena i to je izuzetno naljutilo lidera Hoksa, Treja Janga.\n"Prokletstvo", napisao je na Tviteru Bogdanov saigrač.


Povodom Svetskog dana zaštite životne sredine, predsedavajući OEBS-u i ministar spoljnih poslova Republike Srbije Ivica Dačić pozvao je na unapređenje saradnje u cilju zaštite životne sredine na svim nivoima.\nTema ovogodišnjeg Svetskog dana zaštite životne sredine Programa za životnu sredinu Ujedinjenih nacija, "Sedam milijardi snova. Jedna planeta. Pažljivo je koristite", stavlja akcenat na modele potrošnje vode, hrane, energije i svih prirodnih resursa, te poziva na obezbeđivanje pristojnog kvaliteta života za sve ljude bez daljeg narušavanja životne sredine, i bez dovođenja u opasnost resursa neophodnih budućim generacijama.\n"Narušavanje životne sredine ima potencijal da doprinese sukobima," rekao je Dačić. "Loše upravljanje i iscrpljivanje prirodnih resursa mogu da ugroze napredak i održivi razvoj. Potraga za odgovorima na ove izazove jedan je od mnogih načina na koje se OEBS trudi da unapredi bezbednost i da poboljša uslove za život ljudi širom regiona OEBS-a." Shvatajući značaj pitanja životne sredine, predsedavanje Srbije uvrstilo je upravljanje vodama na listu svojih prioriteta.\nGeneralni sekretar OEBS-a Lamberto Zanijer podvukao je važnost saradnje u oblasti životne sredine za OEBS-ov sveobuhvatni pristup bezbednosti. "Ovogodišnji moto Svetskog dana zaštite životne sredine podseća nas da moramo da na odgovoran način delimo ograničene resurse naše planete ako želimo da obezbedimo mir i prosperitet za sve."\n"Da bismo sačuvali životnu sredinu za buduće generacije moramo i da ulažemo u održivu energiju," rekao je Dačić. "Takva rešenja su ključna za efikasno odgovaranje na izazove globalnih klimatskih promena i bezbednosna pitanja vezana za izvore energije."\nDačić je pohvalio Zajedničku deklaraciju o saradnji koju su potpisali Aarhaus centri u Albaniji, Bosni i Hercegovini, Crnoj Gori i Srbiji tokom Godišnjeg sastanka Aarhaus centara 3. juna kao dobar primer prekogranične saradnje koja se bavi zajedničkim izazovima u oblasti zaštite životne sredine. "Predsedavanje Srbije OEBS-u pozdravlja taj korak," rekao je.


GLAVNI RUSKI BEZBEDNJAK ŠOKIRAO NACIJU: Evo šta će biti najveća pretnja za RUSIJU\n– Za poslednjih 10 godina sprečeno je oko 200 terorističkih napada. Očigledno se radi o hiljadama spasenih života – rekao je on u intervjuu za „Rusku gazetu“ uoči 15. godišnjice Nacionalnog protivterorističkog komiteta.\nPrema njegovim rečima, ako se 2010. godine sprečilo svega 10 odsto takvih napada, onda se 2018. godine sprečilo već oko 80 odsto, a 2020. godine – 96 odsto.\nBortnjikov je objasnio da je obavljen ogroman posao u okviru međuresornih kompleksnih planova koje je usvojio NAK za suzbijanje ilegalnog prometa oružja, kao i finansiranja terorizma, što je značajno smanjilo resursnu bazu terorizma. S tim u vezi, naglasio je da je „na primeru Rusije, postizanje smanjenja broja terorističkih napada do pojedinačnih slučajeva, uz sprečavanje izvršavanja velikih terorističkih napada sa velikim brojem žrtava, presecanjem većine takvih zločina u pripremnoj fazi – u potpunosti stvaran zadatak koji mi uspešno obavljamo“.\nTakođe je upozorio na to da učesnici neodobrenih akcija mogu da postanu mete terorista. Kako je rekao, to nije zastrašivanje, već realna činjenica.\n– FSB redovno otkriva i eliminiše terorističke ćelije u različitim regionima zemlje. Prošle godine ih je bilo 71. Među našim prioritetima su otkrivanje spavajućih ćelija terorističkih i ekstremističkih organizacija, kao i suprotstavljanje militantima koji rade sami, a koji su u poslednje vreme izveli napade već u mnogim državama sveta – rekao je Bortnjikov.\n– Naš ključni zadatak je da delujemo blagovremeno, što je ruski predsednik Vladimir Putin istakao više puta, sprečavajući uključivanje novih osoba, pre svega omladine, u terorističke aktivnosti – naglasio je Bortnjikov.\nPredsednik Nacionalnog protivterorističkog komiteta govorio je i o internetu, nazivajući ga izvorom različitih pretnji, uključujući i terorističkih, koje koriste mesindžer-aplikacije za širenje nezakonitog sadržaja.\n– Tako je efikasna saradnja Službe za komunikacije, informacione tehnologije i medije Rusije (Roskomnadzor) i snaga bezbednosti već omogućila ograničen pristup stotinama hiljada materijala terorističke prirode – objasnio je on.


Demokratski front neće učestvovati u radu parlamenta Crne Gore, osim kada je riječ o onim tačkama dnevnog reda gdje postoji interes za borbu za vladavinu prava i zaštitu ustavnog poretka, rekao je danas poslanik DF-a Predrag Bulatović.\nOn je novinarima u Skupštini Crne Gore rekao da će pristalice DF-a i dalje svakodnevno protestovati, dok se kriza ne riješi.\n"Borimo se protiv prakse Višeg suda i policije", rekao je Bulatović, ističući da su poslanici DF-a Nebojša Medojević i Milan Knežević već saslušavani dva puta i da njihovo svjedočenje više nema svrhe.\nOn je ocijenio da ovaj slučaj i krizu može da riješi vrhovni državni tužilac u okviru svojih nadležnosti.\nPrema njegovim riječima, sjednica Kolegijuma nije imala nijedan konkretan zaključak, već će sutra biti održan sastanak kada bi trebalo da DPS zauzme stav o prijedlogu da se hitno sazove sjednica Skupštine na kojoj bi usvojili poseban akt u vezi sa poslaničkim imunitetom.\n"DF nema problem da Tužilaštvo pokrene krivčno pravni postupak protiv naših kolega i da se razgovara o potencijalnom podmićivanju sudija i tužioca", naveo je Bulatović.\nMedojević je uhapšen 29. novembra uveče po nalogu Višeg suda jer je odbio da svjedoči u predmetu Specijalnog državnog tužilaštva, koji je formiran povodom tvrdnji o primanju i davanju mita.\nKnežević, koji se nalazi u zgradi Skupštine Crne Gore, ranije je poručio da neće dobrovoljno otići u zatvor u Spuž, već da samo mogu na silu da ga odvedu.\nPredrag Bulatović Demokratski front parlament Crne Gore\nDemokratski front bojkotuje Đukanovića\nŽalbe Medojevića i Kneževića odbijene kao neosnovane


Philips led sijalica gu10 5w cena, cene Srbija, prodaja Beograd Novi Sad Niš\nPhilips led sijalica gu10 5w cene\ncena 437,00 din | prodavnica (1)\nTrenutno nemamo slike za Philips led sijalica gu10 5w\nEPonuda nije internet prodavnica već Vam omogućava da brzo i lako nađete Philips led sijalica gu10 5w po najjeftinijoj ceni. Naš cilj je da kupci budu što bolje informisani o ponudi Philips led sijalica gu10 5w na tržištu Srbije. Vrlo lako nalazite željeni proizvod za kategoriju LED sijalice cene, ne morate da lutate od sajta do sajta za Philips LED sijalice, sve Vam je na jednom mestu. Naši operateri svakodnevno ažuriraju cene ali je potrebno da proverite cenu i dostupnost za Philips led sijalica gu10 5w sa PRODAVCEM. EPonuda ne može da garantuje potpunu tačnost specifikacije i slika za Philips led sijalica gu10 5w. Pre kupovine, podatke za Philips led sijalica gu10 5w proverite na sajtu PROIZVOĐAČA.


NBA: San Antonio ne sme da izgubi i treću utakmicu od Golden Stejta! - Meridianbet Vesti\nNBA Author:\tCentrala Bg - 20/05/2017\nNajveći problem za San Antonio u njegovom pokušaju da se suprotstavi Golden Stejtu u trećoj utakmici NBA finalne serije Zapadne konferencije je da li će Kavai Lenard biti u sastavu ili će odsustvovati zbog povrede.\nTeksašanima je pobeda neophodna ako žele da ostanu u životu, odnosno da svom protivniku ne dozvole da već posle tri utakmice ostvari praktično nedostižnu prednost. To što ne igra Toni Parker je već samo po sebi previše zakomplikovalo stvari za San Antonio, a ako bi Lenard, koji posebno dobro igra u plej-of mečevima, preskočio utakmicu broj tri, serija bi skoro sigurno bila prelomljena u korist Ratnika mnogo ranije nego što se očekivalo.\nGreg Popović u potrazi za pobedom mora da na parketu dobije mnogo više od visokih igrača, pogotovo od Lamarkusa Oldriča i Poa Gasola koji su, primera radi, u drugoj utakmici zajedno postigli svega 15 poena.\nNi Pati Mils se nije proslavio zamenjujući Parkera na poziciji organizatora igre, kao ni čuvajući Stefa Karija, tako da je Popović sigurno imao pune ruke posla u pripremi treće utakmice.\nNa drugoj strani, ni Golden Stejt nije sasvim bez problema pošto neće igrati Zaza Pačulija (čovek ”optužen” za povredu Lenarda), kao ni Andre Igodala. To ponovo znači odgovorniju ulogu za novajliju Patrika Mekoua koji je u meču broj 2 sa klupe postigao 18 poena.\nUključenost rezervnih igrača i jeste velika prednost za Stiva Kera u ovoj seriji, a i uopšte tokom sezone – primera radi, košarkaši koji su sa klupe ulazili u igru u drugoj utakmici postigli su čak 63 poena.\nZanimljivo je da je San Antonio u spomenutom susretu ”nadskočio” svog rivala za 9 uhvaćenih lopti više (49:40, 22 u napadu), ali je ipak taj susret izgubio sa 36 poena razlike (136:100)!\nSa ili bez Lenarda, San Antonio mora da odgovori, pa je predlog za tip kec u hendikepu i to na 3.5, po Meridianbet kvoti 2.10.\nTags:Golden Stejt, Greg Popović, Kavai Lenard, kvota, Meridianbet, NBA, plej-of, San Antonio, Stiv Ker, Toni Parker\n“Leteći Magarci” nemoćni, Džeko i Roma prete Juvetusu!


Filip Krajinović se povukao sa Belgrade opena\nSrpski teniser Filip Krajinović se povukao sa Belgrade open turnira iz zdravstvenih razloga.\n„Nažalost, morao sam da se povučem sa turnira iz zdravstvenih razloga, nisam 100 odsto spreman ,a nisam smeo da rizikujem nedelju dana pred Roland Garros. Veoma sam tužan što neću igrati u Beogradu, gde inače mnogo volim da igram. Juče sam trenirao, ima sam želju da igram i da do poslednjeg trenutka proverim da li će to biti zaista i moguće“, kaže Filip Krajinović.\nMeč koji je trebalo da se odigra danas između Krajinovića i Hamada Međedovića biće odložen za sutra, a Međedović čeka protivnika iz kvalifikacija.\nPoslednji meč na centralnom terenu danas biće dubl Ivan Sabanov (CRO)/Matej Sabanov (CRO) – Tomislav Brkić (BIH)/Nikola Ćaćić (SRB).


Prva dva romana iz ovog serijala „Luda“ i „Opaka“ su mi se jako dopala, pa sam jedva čekala da pričitam novu knjigu o drskoj Alvi. Na početku ovog poslednjeg romana iz trilogije, vidimo Alvi koja, ...\nAlvi Najtli je serijski ubica. Nakon brojnih ubistava u Italiji u prethodnom periodu, odlučila je da se smiri kako je ne bi uhapsili. Međutim, ima želju da osveti svog pokojnog partnera Nina, pa odluč...\nKnjiga nedelje - „Opasna“\nZavršnica trilogije o Alvi Najtli – „Opasna“ u prodaji od 26. marta\nStiže nam žestoka, uzbudljiva i beskrajno zabavna završnica trilogije o identičnoj bliznakinji koja će učiniti sve da ukrade savršen život svoje sestre i nastavi da ga živi. Alvi Najtli, serijski u...\nErotski triler „Opaka“ Kloe Espozito drugi je deo seksi i šokantne trilogije „Luda, Opaka i Opasna“, u kojem identična bliznakinja čini sve da ukrade savršen život svoje sestre i nastavi da ga živi. ...


Obezbijediti bolje uslove za srpske povratnike u FBiH - Televizija K3\nDodik: U sporazumu sve piše, ne …\nHan poručio Dodiku, Izetbegoviću…\nEvropski komesar za proširenje i susjedsku politiku Johanes…\nZapečaćen auto-otpad kod Banjalu…\nPolicijski službenici Uprave za organizovani i teški kriminalitet…\nDodik sa načelnicima opština Bosanski Petrovac, Glamoč, Grahovo i Drvar o položaju Srba\nOdržan sastanak Dodika sa predstavnicima Srba iz FBiH- Dogovorene mjere pomoći (FOTO)\nObezbijediti bolje uslove za srpske povratnike u FBiH\nV.d. direktora Republičkog sekretarijata za raseljena lica i migracije Dragan Štrbac razgovarao je danas sa predsjednikom Saveza opštinskih udruženja izbjeglica i raseljenih lica Srpske Ignjatom Simićem o položaju Srba u Federaciji i registraciji nepokretnosti u FBiH.\nŠtrbac je rekao da Republički sekretarijat za raseljena lica i migracije, u skladu sa novim Zakonom o republičkoj upravi, nastavlja realizaciju svih aktivnosti koje je ranije obavljalo Ministarstvo za izbjeglice i raseljena lica RS, a samim tim i dužnosti iz Protokola o saradnji kojim su formirane kancelarije za pružanje stručne pravne pomoći za registraciju nepokretnosti u FBiH.\n“Privatna imovina je neprikosnovena i jedno od osnovnih ljudskih prava je da se vlasnicima imovine omogući uknjiženje nekretnina”, – izjavio je Štrbac.\nOn je dodao da kancelarije postoje u Bijeljini, Zvorniku, Nevesinju, Istočnom Novom Sarajevu, Mrkonjić Gradu i Banjaluci, te je apelovao na građane, koji posjeduju imovinu na prostoru FBiH, da se jave u jednu od kancelarija, kako bi dobili pravnu pomoć za registraciju nekretnina.\nSimić je Štrbca upoznao o problemima s kojima se suočavaju Srbi na prostoru Federacije, te o aktivnostima Saveza udruženja na pružanju pomoći povratnicima i raseljenim licima.\nOn je rekao da bi bilo dobro da postoji reciprocitet po pitanju ostvarenja prava povratnika u entitetima, te da bi Srbi u FBiH bili i više nego zadovoljni kada bi imali uslove koje imaju hrvatski i bošnjački povratnici na prostoru RS.\nSagovornici su se složili da je u predstojećem periodu potrebno nastaviti dosadašnju uspješnu saradnju Sekretarijata i Saveza, kako bi se obezbijedili što bolji uslovi za srpske povratnike na prostoru FBiH.


Predsednici Hrvatske i Srbije, Ivo Josipović i Tomislan Nikolić, rukuju se tokom susreta u Beogradu, 16. oktobar 2013\nPredsednici su poručili da su odnosi dve države dobili novu dimenziju, te najavili stalni dijalog i rešavanje svih otvorenih pitanja, uključujući i pitanje medjusobnih tužbi za genocid i nestalih u ratovima devedesetih.\nU odnosima Srbije i Hrvatske odnosima postignut je izvestan napredak, ali ih i dalje opterećuje niz problema, kao što su pitanja nestalih ili međusobne tužbe za genocid – ocenili su danas predsednici Srbije i Hrvatske Tomislav Nikolić i Ivo Josipović tokom razgovora u Beogradu.\nJosipović kaže da hrvatska vlada još nije donela definitivnu odluku o pitanju tužbe za genocid protiv Srbije, a ukoliko tužbe i opstanu, po rečima hrvatskog predsednika bilo je i težih događaja između dveju država i naroda koji moraju s time živeti. U tom slučaju bi pred sudom biti izneto mnogo istorijskih fakata koje neće biti dobro za čuti i jednoj i drugoj zemlji, dodao je Josipović:\n"Kada bi se i rešili neki problemi, u prvom redu mislim na nestale, bilo bi više prostora za razmišljanje o mogućem dogovoru i određenom postupku, koji bi možda, sa jedne strane rezultirao prestankom tog postupka, ali sa druge strane bi neminovno morao pokazati i odnos obe države prema žrtvama rata, koje su bile zaista velike."\nNikolić je posle današnjeg susreta izrazio je uverenje da su hrvatski predsednik i on napravili iskorak u poboljšanju odnosa, da ohrabruje čvrst stav Josipovića o poštovanju zakona o pravima nacionalnih manjina, ali i da postoje problemi u ostvarivanju prava na upotrebu srpskog jezika, proporcionalnoj zastupljenosti u lokalnoj samoupravi i javnim službama, pravosuđu i policiji.\nA povlačenje tužbi, bi po rečima Nikolića, ustanovilo potpuni mir između dve države:\n"Nikad ne možete reći da su dobri prijatelji oni koji idu na sud. Dobri prijatelji sporove rešavaju pre suda. Bez suda. U mnogim pravnim sistemima imate i legalizovano dogovaranje bez sudskog procesa, kao pokušaj da se ljudi izmire i pomire. Moje je mišljenje da povlačenje tužbi ustanovljava potpuni mir izmeđe naše dve države", konstatovao je predsednik Srbije.


Vrednosti parametra m • MATEMANIJA\nVrednosti parametra m\nod Renegade » Nedelja, 05. Maj 2019, 16:43\nZa koje vrednosti parametra [inlmath]m[/inlmath] su oba korena jednacine\n[dispmath]x^2-6mx+9m^2-2m+2=0[/dispmath] Veca od [inlmath]3[/inlmath]? Pokušao sam da rešim zadatak na razne načine ali se na kraju izgubim. Pokušao sam sa Vijetovim formulama, nalazenjem resenja jednačine ali ne ide. Nisam siguran kako da počnem, tako da bi dobrodošla pomoć oko početka ili načina razmišljanja.\nRe: Vrednosti parametra m\nod Daniel » Nedelja, 05. Maj 2019, 17:21\nAko si ispravno odredio rešenja jednačine, potrebno je samo da uočiš koje rešenje je veće a koje manje, i da postaviš uslov da manje rešenje bude veće od [inlmath]3[/inlmath] (samim tim će i veće rešenje biti veće od [inlmath]3[/inlmath], logično).\nZahvalio se: 4039 puta\nPohvaljen: 4110 puta\nod Daniel » Ponedeljak, 06. Maj 2019, 16:02\nA ako voliš Vietove formule (a volim ih i ja), može da se uradi na još jedan način – možda ne mnogo lakši, ali meni svakako zanimljiviji:\nUvedemo smenu [inlmath]x-3=t[/inlmath], čime se uslov zadatka svodi na to da oba rešenja po [inlmath]t[/inlmath] budu strogo pozitivna, a to će biti slučaj kada je proizvod rešenja strogo pozitivan i kada je zbir rešenja strogo pozitivan...


DSS - Jovanović: Nezavisno pravosuđe kada se oslabe političke stranke\nKandidat koalicije NADA za predsednika Srbije Miloš Jovanović izjavio je danas da nezavisno pravosuđe može da se postigne tek kada se oslabe političke stranke i smanji njihov uticaj.\n"Samo onda kada budemo uspeli da oslabimo malo političke stranke u ovoj zemlji ćemo uspeti da smanjimo njihov uticaj na medije, na finansijske tokove, pa i na pravosuđe. Najbolji način da imate nezavisno pravosuđe je da smanjite uticaj političkih stranaka", kazao je Jovanović na konferenciji za novinare u prostorijama Pokreta obnove Kraljevine Srbije (POKS).\nPrema njegovim rečima, smanjivanje političkog uticaja je moguće promenom izbornog sistema - što je glavni prioritet koalicije NADA.\nOn je kazao da referendum o ustavnim promenama u oblasti pravosuđa, koji je održan u nedelju, ukazuje na "vrstu ozbiljne neozbiljnosti" - od načina na koji je referendum organizovan i sproveden, pa do toga na koji način su saopšteni rezultati.\nOn je naveo da su tokom glasanja na referendumu zabeležene brojne nepravilnosti, navodeći da određeni broj kontrolora koalicije NADA nije dobio rešenje izbornih komisija, navodeći i da "znaju" da je bilo problema sa zapisnicima.


Povelja jedini uslov za prijem\nSTRAZBUR - Komitet ministara Saveta Evrope, koji je juče popodne završio zasedanje u Strazburu, poručio je Beogradu i Podgorici da što pre usaglase stavove i donesu ustavnu povelju kako bi što pre mogli da budu primljeni u ovu organizaciju. Saradnja sa Hagom neće postati, pored ustavne pvelje, drugi uslov za prijem SRJ. Ipak, od jugoslovenskih vlasti očekuje se saradnja sa međunarodnim sudom i potpuno ispunjavanje svih preuzetih obaveza u tom smislu.\nOvako bi na temu prijema SRJ mogao da se sažme stav Komiteta ministara spoljnih poslova zemalja članica Saveta Evrope koji je juče popodne završio zasedanje u Strazburu.\nDok se u završnom saopštenju saradnja sa Hagom pominje na kraju dela teksta koji se odnosi na Jugoslaviju, predsednica Lidi Polfer u svom obraćanju ministrima zemalja članica, značajan prostor posvetila je svojoj prepisici sa predsednikom Koštunicom, koju vodi još od septembra meseca.\nOna je odgovore predsednika Koštunice opisala kao izraz, kako je rekla, "srednjeg" stava koji, citiramo "ne doprinosi da se situacija razjasni". Predsednica komiteta ministara dodala je da očekuje da će Savet bezbednosti, kome se predsednik haškog suda nedavno obratio sa žalbom protiv Jugoslavije, ponuditi više elemenata za zauzimanje stava po ovom pitanju, zaključujući da je prijem Jugoslavije jedna od glavnih tema rada Komiteta ministara Saveta Evrope.


Saopštenja, Organizacije civilnog društva pozdravljaju hapšenje Gorana Hadžića\nVaša lokacija / Beogradski centar za bezbednosnu politiku / Aktivnosti / Saopštenja / Organizacije civilnog društva pozdravljaju ... /\nOrganizacije civilnog društva pozdravljaju hapšenje Gorana Hadžića, optuženog pred Haškim tribunalom za zločine protiv čovečnosti i kršenje zakona i običaja ratovanja tokom rata u Hrvatskoj. Hapšenje i predstojeće izručenje Hadžića veliki je korak napred za Srbiju u dostizanju cilja uspostavljanja pravde za žrtve i uvođenja evropskih vrednosti u politički i društveni život države.\nGoran Hadžić optužen je, između ostalog, za ubistva, mučenje, protivpravno zatvaranje, kao i za etničko čišćenje više desetina hiljada hrvatskih civila sa područja istočne Hrvatske. Prema navodima optužnice, Hadžić je imao veliku ulogu i u ubistvu više od 200 civila i ratnih zarobljenika na Ovčari u novembru 1991. godine.\nOrganizacije civilnog društva izražavaju nadu da će predstojeće suđenje Hadžiću u Haškom tribunalu doprineti bar delimičnoj pravdi za žrtve ratnih zločina. Podsećamo javnost da se veliki broj ljudi sa ovog područja i dalje vode kao nestali i da njihovo pronalaženje mora da predstavlja jedan od osnovnih zadataka i Srbije i Hrvatske. Postoje opravdane sumnje da Goran Hadžić raspolaže informacijama o neotkrivenim masovnim grobnicama i sudbini nestalih, što bi takođe trebalo da se rasvetli tokom suđenja.\nPozivamo sve institucije u državama naslednicama bivše SFRJ da nastave procese uspostavljanja mehanizama tranzicione pravde - pre svega jačanje kapaciteta domaćih sudova i tužilaštava za ratne zločine, nastavak istraga o svima koji nisu procesuirani pred Hagom, razvoj mehanizama za utvrđivanje činjenica o ratnim zločinima i žrtvama, reformu institucija i jačanje regionalne saradnje u ovim oblastima.\nForum za lokalnu i regionalnu saradnju Flores - Sjenica\nGradjanski Fond PANONIJA\nNezavisni zenski centar Dimitrovgrad\nUG "Ravangrad" Sombor\nPovezane teme:hag, tribunal, ratni zločini, hapšenje, organizacije civilnog društva


Martinović : U programu javnih radova odobreno 29 projekata – SDP Srbije\nPočetna/Aktivnosti, Vesti/Martinović : U programu javnih radova odobreno 29 projekata\nBroj nezaposlenih lica na evidenciji Nacionalne službe za zapošljavanje manji je za deset odsto nego u istom periodu prošle godine. To je danas potvrdio direktor službe Zoran Martinović, koji je u Subotici prisustvovao početku realizacije programa javnih radova.\nGerontološkom centru u Subotici je u okviru programa javnih radova odobreno dva projekta u ukupnom iznosu od milion i 210 hiljada dinara. Posao je na ovaj način dobilo devet nezaposlenih lica, među njima i Marina Dubravac koja je u program uključena već 5 godina.\n„Uvek dobijam poslove koje mogu fizički da uradim. Ništa ne ide preko te granice. Prezadovoljna sam sa saradnjom. Verujem da će i sada saradnja biti dobra“, kaže Marina Dubravac.\nZa 12 godina, koliko je uključen u programe javnih radova Gerontološki centar je realizovao 23 projekta čija vrednost prelazi 50 miliona dinara.\n„14,7 posto je aktuelna stopa nezaposlenosti, ali uvek se u prvom i drugom kvartalu, odnosno delimično u trećem stopa nezaposlenosti snižava. Naš cilj je da se približimo evropskom proseku, negde na 10 posto“, ističe Zoran Martinović, direktor Nacionalne službe za zapošljavanje.\nsdpsrbijepress2018-05-25T21:11:13+00:00maj 25, 2018|Aktivnosti, Vesti|


Briselski sporazum – osam godina bez ZSO, ali i nenadani kec u rukavu Beograda za dalje pregovore - Sputnjik Srbija\n20:30 19.04.2021 Preuzmite kraći link\nProšlo je tačno 2.922 dana otkad su Ivica Dačić i Hašim Tači uz posredstvo baronice Ketrin Ešton potpisali Briselski sporazum, a i dalje postoje nedoumice da li nam je taj sporazum bio potreban. Sagovornici Sputnjika, i pored svih kritika koje ovaj sporazum godinama trpi, ipak misle da Srbija ima od njega koristi, jer je parafom na njega i ispunjavanjem preuzetih obaveza pokazala da je spremna na saradnju i kompromis što nije slučaj sa Prištinom.\nZoran Anđelković, nekadašnji predsednik Privremenog Izvršnog veća Kosova i Metohije, napominje da treba imati u vidu okolnosti koje su postojale te 2013. godine kada je sporazum potpisan, jer je EU tada bila sigurna da će se u narednih nekoliko godina kompletirati nezavisnost Kosova .\n„Briselska administracija je na žalost igrala tada na kartu da prikupi i neke lične političke poene nadajući se da će se u talasu priznavanja Kosova koji se tada dešavao taj trend nastaviti, ne očekujući uopšte da će Srbija u međuvremenu i ekonomski i politički ojačati i zaustaviti taj proces. Tako da je taj sporazum u stvari EU inicirala i garantovala uverena da neće ni biti potrebe za njegovom realizacijom,“ uveren je Anđelković.\nOn ukazuje da nam je Briselski sporazum dao na neki način značajnu prednost u svim budućim razgovorima.\n„Mi sada imamo potpuno pravo da kažemo: dok se ne sprovede kompletan sporazum nema napretka u dogovorima i u traženju kompromisnog rešenja,“ navodi Anđelković.\nDilema ko je od Briselskog sporazuma profitirao a ko izgubio - EU koja ga je inicirala, Priština koja je njime stavila pod „kontrolu“ sever Kosova ili Srbija koja još uvek čeka formiranje Zajednicu srpskih opština dogovorenu ovim sporazumom, vodi se od dana njegovog potpisivanja.\nMirko Krlić, koji je u vreme potpisivanja Briselskog sporazuma bio pomoćnik tadašnjeg direktora Kancelarije za Kosovo i Metohiju Aleksandra Vulina i deo tima zadužen za kulturnu baštinu, kaže da je Srbija u samom startu postigla mnogo jer su prvobitne verzije sporazuma koje su joj nuđene bile katastrofalne.\n„S obzirom da je to period kada je kosovsko pitanje iz UN prebačeno na EU, Brisel je video da da će morati da pravi ustupke i tako smo i došli do ove konačne verzije sporazuma, i pored svih pritisaka koje smo tada trpeli. Druga je stvar što Priština nije ispunila dogovoreno iz Brisela, a sasvim treća zašto Evropa koja je to tada prikazala kao veliku pobedu ne može ili neće da utiče na Prištinu da deo koji se tiče formiranja ZSO ispuni,“ kaže naš sagovornik.\n„Sami albanski političari su rekli da Kosovo nema svoju spoljnu politiku i da je njihova spoljna politika - politika Amerike. Dakle, u tom smislu treba sumnjati da je Amerika ta koja „koči“ primenu Briselskog sporazuma, jer joj iz razloga koji su verovatno vezani za neki njen interes ne odgovara realizacija tog sporazuma“, smatra Krlić.\n„Međutim, činjenica je da nam je u tom momentu taj sporazum bio neophodan jer smo bili u ćorsokaku sa pregovorima i to je nekako moralo da se odblokira. Strane sile su sve vreme pokušavale da pokažu kako smo mi strana koja ne želi dijalog niti kompromis. Mi smo im pokazali na kraju da je situacija skroz drugačija jer smo seli za sto, razgovarali, potpisali i ispunili ono što smo potpisali. Srbija nije ništa izgubila ovim sporazumom, ali nije ništa preterano ni dobila, bar ne na terenu, i to zato što Priština nije ispoštovala svoj deo dogovora,“ objašnjava Deđanski.\n„Priština to nije uradila a mi ne znamo zašto Evropa ne insistira kod Prištine da sprovede potpisano. Ali smo zato mi tu da EU stalno ovim sporazumom opominjemo da ni ona nije ispoštovala potpisano jer ona je bila garant,“ dodaje Deđanski.\nNije sproveden deo sporazuma koji se odnosi na energetiku. Tog 19. aprila 2013. dve strane stavile su paraf na nešto što je Srbima na KiM trebalo u bliskoj budućnosti da donese zajednicu 10 opština sa srpskom većinom južno i severno od Ibra, a sa ovlašćenjima u obrazovanju, zdravstvu, ekonomskom razvoju, urbanom i ruralnom planiranju.\nIvica Dačić, u to vreme predsednik Vlade, koji je ispred Srbije i potpisao sporazum, rekao je dan posle potpisivanja da je to "najviše što se u tom trenutku moglo ostvariti."\nbriselski pregovori, Briselski sporazum


Kosovsko pitanje - Blic Online\nPredsednik Srbije Aleksandar Vučić sastao se danas s visokim funkcionerom Stejt departmenta Metjuom Palmerom, a teme razgovora bile su nastavak pregovora Beograda i Prištine, ukidanje taksi i sudbina kosovskog pitanja.\nMinistar spoljnih poslova Srbije Ivica Dačić izjavio je danas da nije iznenađen time što je Kosovo bila tema razgovora austrijskog kancelara Sebastijana Kurca i predsednika SAD Donalda Trampa u Beloj kući.\nSrbija i Kosovo su daleko od sveobuhvatnog mirovnog rešenja, uprkos spremnosti za razgovor o eventualnoj razmeni teritorija u cilju rešavanja kosovskog pitanja, kaže premijerka Ana Brnabić za "Fajnenšel tajms".\nKraj 2018. godine ili početak 2019. kao rokovi za konačno rešenje kosovskog problema, po svemu sudeći, ostaće samo pusta želja međunarodne zajednice. Kako saznaje "Blic" iz diplomatskih izvora, pritisak svih zapadnih faktora da se ovo otvoreno pitanje što pre reši, polako jenjava.\nVelika šansa da kosovsko pitanje bude rešeno do početka sledeće godine jeste susret ruskog i američkog predsednika Vladimira Putina i Donalda Trampa u Helsinkiju ovog meseca.\nBrutalne akcije kosovske policije, jednostrane odluke, neispunjeni uslovi iz Briselskog sporazuma, nemoć EU da pritisne Prištinu: kada ovi problemi budu rešeni - imaćemo i rešenje za Kosovo.\nZašto je Evropa mlaka oko Kosova?\nEvropska unija bi, kao garant Briselskog sporazuma, morala aktivnije da se uključi u rešavanje odnosa između Beograda i Prištine kako bi se normalizovala situacija, ali i kako bi bili izbegnuti eventualni budući incidenti poput ovonedeljnog upada ROSU na sever KiM i hapšenja Marka Đurića, smatraju sagovornici "Blica".\nVučić danas na sastanku Nacionalnog konventa o Evropskoj uniji\nPredsednik Srbije Aleksandar Vučić prisustvovaće danas sastanku sa predstavnicima Nacionalnog konventa o Evropskoj uniji.\nKosovsko pitanje nije rešeno briselskim sporazumom\n24. i 25. maj 2013 - Za ovakav kosovski poraz pred istorijom smatram odgovornom celokupnu srpsku politiku prema Kosovu.\nDragoljub Mićunović: EU I SAD čuvaju Vladu\nPremijer, potpredsednik Vlade i predsednik države napravili su značajan korak ka rešenju kosovskog pitanja. Čini se da odatle nema povratka i ta će saradnja ići sve dok se ne donese konačna odluka. Oni su zbog toga zaštićeni, i mogu da razumem da i Brisel i Vašington kažu da ne žele da menjaju tim koji treba da završi ovaj zadatak.\nAko Srbija i Kosovo budu sarađivali, pitanje priznanja možda bude izbegnuto\nŠtefan Lene, nekadašnji specijalni izaslanik EU za Balkan, smatra da bi nemačko-nemački dogovor, kojim je izbegnuto priznavanje Istočne Nemačke, ali je uspostavljena saradnja i kancelarije u obe prestonice, mogao da bude model za rešenje međusobnih problema Beograda i Prištine, a da se ne zalazi u pitanje priznavanja nezavisnosti Kosova.